༄༅། །རབ་གནས་ཡན་ལག་བཞི་པ་ཕུར་པ་དང་སྦྱར་བའི་ཟིན་བྲིས་དྲན་རིག་འགུགས་པའི་ལྕགས་ཀྱུ་ཞེས་བྱ་བ་བཞུགས་སོ། །

ཨོཾ་སྭ་སྟི། རྣམ་འཛིན་རིགས་བརྒྱའི་ཁྱབ་བདག་རྡོ་རྗེ་འཆང༌། །རྣམ་གྲོལ་ལམ་བཟང་སྟོན་མཛད་བླ་མ་དང༌། །རྣམ་འདྲེན་རྒྱལ་དང་དེ་སྲས་ཚོགས་རྣམས་ལ། །རྣམ་ཀུན་མི་ཕྱེད་དད་བརྒྱས་ཕྱག་འཚལ་ནས། །རྣམ་མང་ཆོས་ཅན་དངོས་སྣང་མ་ལུས་པར། །རྣམ་མེད་ཆོས་ཉིད་ཡེ་ནས་ཁྱབ་ཟིན་པས། །རྣམ་མཁྱེན་ཡེ་ཤེས་བསྟིམ་བྱ་ལས་འདས་ཀྱང༌། །རྣམ་བཅས་ཀུན་རྫོབ་ཚད་མའི་སྣང་ངོ་རུ། །རྣམ་དཀར་བསོད་ནམས་ཞིང་དུ་གྱུར་པ་ཡི། །རྣམ་གསུམ་རྟེན་བཟང་རབ་ཏུ་གནས་བྱའི་ཕྱིར། །རྣམ་དག་འཁྲུལ་བྲལ་ཆོ་གའི་ཕྱག་ལེན་གྱི། །རྣམ་གཞག་གསལ་བའི་བཞིན་སྣོད་འདི་ནང་བཀོད། །ཅེས་མཆོད་པར་བརྗོད་པའི་མེ་ཏོག་སྔོན་དུ་བཏང་ནས། འདིར་གང་ལས་སུ་བྱ་བ་ནི་ཀུན་གཟིགས་ཐམས་ཅད་མཁྱེན་པ་མི་ཕམ་པདྨ་དཀར་པོའི་ལུགས་ཀྱི་རབ་གནས་ཡན་ལག་བཞི་པ་ཞེས་གྲགས་པ་འདི་ཉིད། བླ་མེད་ལུགས་ཀྱི་བསྐྱེད་ཆོག་ཐམས་ཅད་ལ་སྦྱར་དུ་རུང་བ་ལས། འདིར་རང་གི་སློབ་བུ་བུདྡྷ་བཛྲའི་འདོད་དོན་ལྟར་རཏ་ཕུར་གསང་འཁོར་བའི་ལུགས་སུ་གྲགས་པའི་ལས་བྱང་རིག་འཛིན་རྒྱ་མཚོའི་ཞལ་ལུང་དུ་སྦྱར་བའི་ཟིན་བྲིས་བཀོད་པ་ལ། སྦྱོར་བ་ཉེར་བསྡོགས་ཀྱི་རིམ་པ་དང༌། དངོས་གཞི་ཆོ་གའི་རིམ་པ་གཉིས་ལས། དང་པོ་ཉེར་བསྡོགས་བཅས་ཤོམ་གྱི་རིམ་པ་ལ། དངོས་ཆས་བཅའ་སྒྲིགས་ཀྱི་རིམ་པ་དང༌། མཆོད་གཏོར་བཅས་ཤོམ་གྱི་རིམ་པ་གཉིས་ལས། དང་པོ་བཅའ་སྒྲིགས་ཀྱི་རིམ་པ་ནི། རབ་ཏུ་གནས་པར་བྱེད་པ་འདི་ཉིད་ཕུན་སུམ་ཚོགས་པའི་ཡན་ལག་ཡིན་སྟབས་བཅའ་ཆས་སོགས་གང་ཡང་གོང་ནས་ཉེར་བསྡོགས་མ་བྱས་ན། དགོས་དུས་འུར་འཐབ་ཤོར་བའི་གཞི་མ་གཏོགས་གནད་ཀ་ཆེ་སར་མི་ཕན་པས། དེ་བས་ཞག་གཉིས་སུམ་ཙམ་ནས་གྲབས་ཤོམ་བྱེད་ན་ཞུན་དག་ཡོང་བས། དེ་ཡང་བགེགས་སྐྲོད་ཀྱི་ཆས་ཀ་རྣམས་ཕལ་པས་ཀྱང་ཤེས་ཚོད་དང༌། སྦྱང་ཆས་ལ་དགོས་པ་སྟ་དངོས་གཉིས་ཀའི་ཁམ་ཕོར་བརྒྱད་བཟོས་ཏེ་སྐམ་ཀཱ་ར་བཏང༌། དེ་བཞིན་དུ་དཱུར་བའི་སྙིང་པོ་བཅས་པའི་བ་ལྕི་ཆང་བུ་བརྒྱད་ཀྱང་དགོས་པས་སྔར་ནས་བཟོ། ཁྲུས་ཆས་ལ་དགོངས་པ་ཁྲུས་ཁང་ཤིང་གིས་དངོས་སུ་བཟོས་པའམ་རས་སོགས་ཀྱིས་བཟོས་ཀྱང་རུང༌། ནང་དུ་ཤེས་གོང་ངམ་མེ་ལོང་ཤོང་བ་ཞིག་དང༌། འདག་རྫས་སུག་བུལ། བ་བྱུགས་ལྔ། དྲིན་ལྡན་གྱི་ཏིལ་མར། ཤིང་ཤུན་གྱི་དོད་སྲན་ཕྱེ་བཅས་འདུ་བྱས། ཁྲུས་རས་སམ་ཁྲུས་དར་ལ་དྲི་བཟང་གིས་ཐིག་ལེ་ལྔ་ཚོམ་བྲིས་པའི་དབུས་སུ་རིགས་ལྔའི་ས་བོན་བྲིས་སྲོལ་ཡོད་པས་དེ་བཞིན་བྱས་ན་ལེགས། རྟེན་ལ་འགེབས་བྱེད་ཀྱི་རས་སམ་དར་སེར་པོ་མཆོད་ཁང་ཕན་ཚུན་ཟིན་པ་གཅིག མངའ་དབུལ་ལ་དགོས་པ་སྤྱན་དབྱེའི་གསེར་ཐུར་དང་དངུལ་ཏིང་དུ་མར་དང་སྦྲང་རྩི་སྦྱར་བ་གཅིག ན་བཟའ་གསུམ་ཚན་གཅིག་དང༌། ཡང་རྐྱང་པ་གཅིག མཆོད་བཤམ་པའི་ལག་དར་གཅིག་བཅས་སྒྲིགས། ཕུར་པའི་དབང་ཙཀ་དང་མངའ་དབུལ་རྫས་བརྒྱད་བཅས་པའི་ཙཀླི་ཚ་ཚད་དང༌། སྦྱིན་སྲེག་ལ་དགོས་པ་རྒྱས་པའི་ཐབ་ཁུང་ཟུར་བརྒྱད་པ་ནང་དུ་འཁོར་ལོ་རྩིབས་བརྒྱད་པ་ཁ་ཁྱེར་ནོར་བུས་བསྐོར་བསྐོར་བ་ལྟེ་བར་ས་བོན་ཧཱུཾ་ཡིག་མཚན་པ་བཅས་བྲིས་ཤིང་ཚོན་བཏང༌། འོ་ཐུག་གི་སྣོད་རྫམ་གསར་པ་ཁ་གཙོད་དང་བཅས་པ་ཀཱ་རས་བཏང་ཚོན་གྱིས་མཛེས་པར་བྱ། གཞན་ཡང་ཉེར་མཁོའི་བཅའ་ཆས་དགོས་པ། སྒོམ་ཞྭ། རིགས་ལྔ་དར་དབྱངས། ཐོད་གཟུགས་དང་མཆོད། གཟུངས་ཐག་རྡོ་རྗེ། རྟེན་ཕུར་ལས་ཕུར་གཉིས། བུམ་པ་བཞིའམ་ལྔ་གང་རུང༌། དངུལ་དཀར་མེ་ལོང་གཉིས་དང་ཤེལ་གྱི་མེ་ལོང་གཉིས་ཏེ་བཞི། ཀ་པཱ་ལི་གཉིས་དང་མཎྜལ། ཚེ་འགུགས་སྐབས་ཀྱི་ཚེ་དར་སྣ་ལྔ། དྲག་བསྐུལ་དང་ལྷག་གཏོར་སྐབས་ཀྱི་ཞིང་ལྤགས་ཀྱི་གཡབ་དར། དབང་ཆོག་སྐབས་ཀྱི་བྲུབ་ཁུང༌། སྦྱིན་སྲེག་སྐབས་ཀྱི་རུས་རྒྱན་སྲོག་ཞུ། དགང་གཟར་བླུགས་གཟར། བདུག་བྱ་གུ་གུ་དང་སྤོས་དཀར། འཐོར་ཐུན་ཡུངས་ཀར། འཐོར་འབྲུ་དྲི་བཟང་གིས་ཚོན་ཁ་བསྒྱུར་བ། མེ་ཏོག་གི་ཕྲེང་བ་གསུམ་ཙམ་དང༌། གཏོར་བྱའི་མེ་ཏོག་སིལ་མ། བདུག་བྱའི་སྤོས་ཆབ་ཚོན་སྐུད་ཀྱིས་དཀྲིས་པ། དག་པའི་རྡོ་རྗེའི་སྤོས་རེང་བུ་དྲིལ་བའི་གྲངས་མཉམ། སྡིག་གཟུགས་དང་ཁྲོ་བོ་ཟ་བྱེད། མཆོད་དཔོན་མཆོད་གཡོག་གི་ཞལ་རས། འཚམས་པའི་མགོ་རས། སྦྱིན་སྲེག་གི་མཆོད་ཁེགས་རྫས་ཁེབས། བླ་མའི་ཞལ་རས་ཕང་ཁེབས། སྦྱང་ཆས་ཀྱི་ཁེབས་དང་སེར་རས་བཅས་ཆེ་དགོས་ཆུང་དགོས་གང་ཡང་འདུ་བྱས་ལ། དེ་དག་ནི་དངོས་ཆས་སྒྲིགས་ཀྱི་རིམ་པ་ཡིན་པས་གཏོར་མ་མ་བཞེངས་གོང་ནས་ཐག་ཐོགས་མེད་པ་ཚངས་དགོས་སོ། །གཉིས་པ་མཆོད་གཏོར་བཅས་ཤོམ་གྱི་རིམ་པ་ལ། གཏོར་མ་ནི་གཙོ་བོའི་གཏོར་མ་དཔལ་བཤོས་འཁོར་རང་འདྲ་བཅུ་བཞི། སྲུང་མའི་གཏོར་མ་དཔལ་ཅན་འཁོར་རང་འདྲ་བཅོ་ལྔ་བཅས་པ་གཅིག དབང་གཏོར་དང་ཆད་ཐོ་བསྟན་མ་གཉིས། ཆོས་སྐྱོང་མགོན་པོ་དང་གཞི་བདག་གི་གཏོར་མ་གཉིས། ཆོས་སྲུང་ཡང་ཚེ་རིང་མ་དང་སྐྱུ་རྐྱང་གཅིག་མ་གཏོགས་མི་འཛུགས། དངོས་གཞི་ལས་བྱང་གི་གཏོར་མའི་ཁ་གསོ་དང་མངའ་དབུལ་གྱི་གཏོར་འབུལ་ཁ་གསོ་གཉིས། སྦྱིན་སྲེག་གི་གཏོར་མ་ལོགས་སུ་དགོས། མཆོད་པའི་སྤོས་དང་མེ་ཏོག་སོགས་བཞི་བཞིར་བཟོ་རྒྱུ། བགེགས་གཏོར་ཆེ་བ་སྤ་ཀོང་ཅན་གཉིས་དང་ཆུང་བ་གསུམ་སྟེ་ལྔ་དགོས། ཚེ་རིལ་དང་དབང་ཚོགས། ལིངྒ་གཉིས་དང་བཅས་པས་གཏོར་ཆས་གྲུབ་བོ། །མཆོད་པ་ནི། ཆུ་ངན་རྒྱུན་འབྱམས་ཀྱི་ལམ་གཞན་དུ་བསྒྱུར་བ་དཀའ་ཡང་གནད་ཆེ་སར་མ་བཤད་ཀ་མེད་ཡིན་པས། བདག་བསྐྱེད་མཆོད་པའི་རིགས་རྣམས་རང་གི་གཡས་ནས་འགོ་བརྩམས་དགོས་པ་དང༌། མདུན་བསྐྱེད་དང་རྟེན་བསྐྱེད་སོགས་ཀྱི་རིགས་ལ་རྟེན་གྱི་གཡས་ནས་འགོ་བརྩམས་དགོས་པར་ཤེས་པར་བྱའོ། །འདིར་སྟན་གོན་ལ་ལས་བྱང་ལྔ་ཚར་གཅིག་རྟེན་བསྐྱེད་བརྒྱད་ཚར་གཅིག་དང༌། དངོས་གཞི་ལ་ལས་བྱང་གཞུང་གི་མཆོད་པ་ལྔ་ཚར་གཅིག གསོལ་འདེབས་བདུན་ཚར། རྟེན་བསྐྱེད་བརྒྱད་ཚར་གཅིག མངའ་དབུལ་མཆོད་པ་ལྔ་ཚར་གཅིག སྐུ་རྐྱང་དང་ཚེ་རིང་མ་ལྔ་ཚར། གསང་བདག་མཆོད་པ་དྲུག་ཚར་བཅས་པས་གྲུབ། གཏོར་ཁྲིའི་དབུས་སུ་གཙོ་བོའི་གཏོར་མ་བརྗིད་ལྡན་དང༌། དེའི་གཡས་སུ་སྟེགས་བུ་ཁེབས་ཅན་གྱི་ཁར་སྦྱིན་སྲེག་གི་རྟེན་པད་སྣོད་དུ་འབྲུ་དང་མེ་ཏོག་གི་ཁར་རིགས་ལྔ་དར་དབྱངས་ཀྱི་དབུས་སུ་མེ་ཏོག་ལྷ་གྲངས་དང་མཉམ་པ་སྟེ། གཙོ་བོ་སྲས་བཞི་ཁྲོ་བཅུ་སྟེ་བཅོ་ལྔ་ཤིང་བུ་ཞིག་ལ་འཛུགས་ཏེ་འཇོག་ན་འབུལ་སྐབས་བགྲངས་མི་དགོས་པར་ཁྱེར་བདེ་བར་སྣང༌། དེའི་ཁར་དར་གྱི་ལྡིང་གུར་ཕུབ་སྟེ་མཛེས་པར་བྱ། གཏོར་མའི་གཡོན་དུ་སྟེགས་ཁྲི་གོས་ཅན་གྱིས་ནང་དུ་གཙོ་བུམ་རྣམ་རྒྱལ་གཟུངས་རྡོར་བཅས་བཀོད། དེའི་མཐའ་བསྐོར་དུ་ཁྲོ་བཅུའི་ལྷ་གྲངས་དང་མཉམ་པའི་བུམ་པའང་དུང་ཆབ། དེའི་སྟེང་དུ་ཐོད་པ་བཅུད་ལྡན་གྱི་ཁར་མེ་ལོང་ལ་སིནྡྷཱུ་རའི་ཆོས་འབྱུང་ས་བོན་བཾ་ཡིག་དང་བཅས་པ་བཀོད་པ་ཁ་གཅོད་བཅས་བཀོད། དེའི་མཐའ་བསྐོར་དུ་གྲངས་མཉམ་གྱི་ཐོད་གཟུགས་བཙུགས། ཡང་དེའི་ཐོག་ཏུ་ཐི་ལམ་ལྟ་བུའི་ནང་དུ་དབང་རྫས་དབང་གཏོར་བུམ་པ་གོས་ཅན་གཙོ་བོའི་ཙཀླི་འཛུགས་པ་དང༌། ཐོད་ཆང༌། ཚེ་རིལ། དབང་ཚོགས། རྟེན་ཕུར། དབང་ཆོག་རྒྱས་བསྡུས་དང་བསྟུན་པའི་དབང་ཙཀ་བཅས་བཀོད། ཡང་དེའི་ཉེ་ལོགས་སུ་ལས་བུམ་བདུད་རྩི་འཁྱིལ་བའི་ཙཀླི་ཅན་དང༌། ཆོས་སྐྱོང་གཞི་བདག་གི་གཏོར་མ་བཅས་བཤམས། ཡང་གཡས་ཀྱི་ཉེ་ལོགས་སུ་མངའ་དབུས་རྫས་བརྒྱད་ཀྱི་ཙཀླི་གཉིས་ཀ་པད་སྡེར་དུ་སྲོག་ཤིང་བཙུགས་ཏེ་སློང་བཞག དེ་དང་ཉེ་བར་ཕུར་སྲུང་གི་གཏོར་མ་ཡང་བཀོད། ཡང་གཙོ་བོའི་གཏོར་མའི་མདུན་དུ་སྨན་རཀ་གཡས་སུ་བསྟན་མ་གཡོན་དུ་ཆད་ཐོ་བཅས་བཀོད། ཡ་ཟུར་གཅིག་ཏུ་སྐུ་རྐྱང་གི་གཏོར་མ་སྟེ་གཡས་གཡོན་གང་བདེར་བཀོད། ཡང་མཆོད་པའི་གྲལ་དུ་གྲུབ་ཁང་ལིངྒ་དང་བཅས་པ་བཤམས། ཡང་གཅན་སྟེགས་ཁེབས་ཅན་ཞིག་ལ་སྦྱངས་ཆས་བཤམས། དེ་ཡང་རང་གི་གཡས་ནས་འགོ་བརྩམས་ཏེ། ཡུངས་ཀར་བཞི། ཆུ་བཞི། ཁམ་ཕོར་བཞི། དཱུར་བའི་བ་ལྕི་བ་བཞི། ཟན་ཆང་བཞི། སེང་རས་བཞི་སྟེ་རྫས་དྲུག་བཞི་ལྡན་དུ་བཤམས། དེ་རྣམས་བླུགས་སའི་མེ་རྫ་དང་ཀ་ཏོ་ར་ལྟ་བུ་འདུ་བྱས། ཡང་ཐ་ལི་ཆུང་ངུ་ཞིག་ལ་ཉེ་རེག་ཆུ་གཙང་དབུས་སུ་མེ་ལོང་ཤེལ་ལྟ་བུ་འཛུགས། དབུར་འཆིང་བྱེད་མེ་ཏོག་ཕྲེང་བ་མེ་ལོང་དང་བསྟུན་པ་ཞིག་དང༌། ཐུགས་ཀར་བྱུག་བྱའི་དྲི་ཆབ་ཀྱི་དུང་མཆོག་ཀུ་ཤའི་པིར་དང་བཅས་པ། མདུན་དུ་འབུལ་རྒྱུའི་མཆོད་ཡོན་ཆུ་དེས་འཐུས་ཀྱང་ཏིང་ཞིག་དགོས། བསྐོར་རྒྱུའི་མར་མེ་དང་འཐོར་འབྲུ་བཅས་བཀོད། དེའི་རྗེས་ཐོག་ཏུ་དགོས་པའི་སྤོས་དཀར་མར་དང་སྦྱར་བ་ཡང་འགྲིགས། ཡང་ཁྲུས་ཆས་ལ་ཆུ་གཙང་གི་བུམ་པ། འདག་ཆལ་རྫས། ཀུ་ཤའི་པིར། ཤེལ་གྱི་མེ་ལོང༌། སྐུ་འཕྱེའི་དར། འབུལ་རྒྱུའི་ན་བཟའ་རྣམས་ཕྱོགས་གཅིག་ཏུ་འགྲིགས། དེ་ལྟར་བགེགས་སྐྲོད་ཀྱི་ཐུན་རྫས། སྦྱངས་ཆས། ཉེ་རེག་ཆུ་གཙང༌། ཁྲུས་ཆས་རྣམས་སྡིག་སྲེག་དང་ན་བཟའི་ཁྱད་ཙམ་མ་གཏོགས་སྟ་གོན་དང་དངོས་གཞི་གཉིས་ཀ་འདྲ་བས་ཚར་གཉིས་སུ་འདུ་བྱས་བཞག དངོས་གཞི་ལ་ཁྲུས་གསོལ་མགོར་སྡིག་སྲེག་བྱ་དགོས། དེ་སྐབས་ཀྱི་མེ་ལོང་ལ་ཏིལ་གྱི་སྡིག་གཟུགས་དང་མེ་ཆུ་ཁྲོ་བོ་ཟ་བྱེད་རྣམས་ཕྱོགས་གཅིག་ཏུ་འགྲིགས། ཡང་སྦྱིན་སྲེག་སྐབས་ཀྱི་སྲེག་རྫས་བདེ་མཆོག་རྒྱས་པའི་སྐབས་བཞིན་འགྲིགས། མཆོད་རྫས་བརྒྱད་ཚར་བཞི་རེའི་ཁར་མདུན་བསྐྱེད་སྐབས་ཞི་དྲག་སྤེལ་མར་ཕུལ་དགོས་པས་དྲག་མཚོན་ལྔ་ཚར་གཅིག་ཐེབ་དགོས་ཏེ། དེ་ཡང་དབང་ལྔའི་མེ་ཏོག དྲག་རྫས་སྤོས་ནག རྐང་དང་ཚིལ་བུ་བཞུས་པའི་སྤ་ཀོང་གྲུ་གསུམ། མཁྲིས་པའི་ཁྲག་གི་དྲི་ཆབ། དྲག་པའི་ཞལ་ཟས་ཟུར་གསུམ་སོགས་བཟོ་བའི་ཕྱག་སྲོལ་ལྟར་དང༌། དེའི་ཁར་སྨན་གཏོར་རཀྟ་གཞུང་བཞིན་བཤམས། ཡང་བླ་མའི་མདུན་གྱི་བསངས་ཆབ་ཀུ་ཤའི་པིར། འཐོར་ཐུན་ཡུངས་ཀར་དང་རླུང་གཡབ། གཙོ་བོ་བདག་ཅག་མེའི་མེ་ཏོག་བཅས་ཉེར་འཇོག་བྱེད། འོ་ཐུག་སྐབས་ཀྱི་མེ་ཏོག་འཕྲེང་བ། པད་སྡེར་མེ་ལོང་ཐུར་མ་བཅས་ལོགས་སུ་བཞག ཡང་ཇི་སྲིད་མེ་དང་སོགས་ཀྱི་མེ་ཏོག་ཕྲེང་བ་ཁག་གཉིས་དང་འཐོར་འབྲུ། བཀྲ་ཤིས་འབྲུ་ཀ་ཏོ་རའི་ནང་དུ་རྟེན་སྙིང་ཡིག་དང་མཉམ་པའི་མེ་ཏོག་ཚོམ་བུ་འགོད་དགོས་པའི་ཁུངས་འགའ་དང་འགར་ཡང་སྣང་ངོ༌། །ཡང་བཀྲ་ཤིས་མངའ་གསོལ་གསེར་སྦྲེངས་འགྲིགས་པར་སྤྲོ་ན་དེ་དང་སྦྱིན་སྲེག་གི་རྟེན་ཡས་མར་ཁུ་སྐབས་ཀྱང་ངེས་པར་མཛད་སྲོལ་ཡོད་པས། དེ་སྐབས་ཀྱི་དར་འཕན་མཆོད་རྫས་སོགས་དང་རོལ་མོའི་བྱེ་བྲག་རྣམས་ཀྱང་ཐོགས་མེད་འགྲིགས་དགོས་པ་བཅས། དེ་དག་ནི་སྦྱོར་བ་ཉེར་བསྡོགས་ཀྱི་རིམ་པ་ལེགས་པར་བཤད་ཟིན་ཏོ།། ༈ །།གཉིས་པ་དངོས་གཞི་ཆོ་གའི་རིམ་པ་ལ། སྟ་གོན་དང་དངོས་གཞི་གཉིས་ལས། དང་པོ་ནི། སྟ་གོན་ལ་ཆོ་ག་གཞན་ལས་བསྡུས་ཙམ་བྱས་བཏང་དགོས་པའི་དབང་གིས་བཏང་མཚམས་ཟིན་བྲིན་སུ་བཀོད་པ་ལ། ཐོག་མར། མ་ནམ་མཁའ་དང་ལན་གསུམ་ནས་བསྟོད་ཚོགས། སྔོན་ཚེ་སྣང་བ་མཐའ་ཡས༴ རྒྱ་གར་པཎ་ཆེན༴ ཤེས་བྱའི་མཁའ་ལ་སོགས་ནས་མཚམས་རོལ་བར་སྤྱི་མཐུན་ནོ། །རྒྱུད་འདེབས། སྐྱབས་སེམས་མཇུག་ནས་ཡན་ལག་བདུན་པ་རོལ་མོ་རྐྱང་པ་བསྡུས་ཙམ་དང་གཞན་རྣམས་ཚང་བསྡུས་ཙམ་བྱེད། ཁྲོ་བཅུའི་མཚམས་བཅད་ནས་རྐྱང་བ་ཁ་བརྡར་གདངས་བྱེད་བཏང༌། ཧཱུཾ། སྣང་སྲིད་ཐམས་ཅད་གདངས་རིང་གཉིས་ནས་བར་གདངས་བྱེད་སྨན་རཀ་བྱིན་རླབས་འགོར་ཐུག་བར་རོལ་ཡང་མི་དགོས། སྨན་རཀ་བྱིན་རླབས་ཀྱི་སྔགས་ཀྱང་ལན་གསུམ་རེས་འཐུས། ཏིང་འཛིན་རྣམ་གསུམ་ནས་མངོན་རྟོགས་བསྡུས་པ་བཏང་བར་རོལ་ཡང་ཕལ་ཆེར་མི་དགོས། ཧཱུཾ། ཕོ་བྲང་ཨ་ཡིག་གདངས་རིང་གཅིག་བྱེད་རྫས་མར་རྟེན་བསྐྱེད་སྐབས་གཉིས་འཐོན་དགོས་པའི་ཕྱིར་རོ། །སྟ་གོན་ལ་ཇ་གསུམ་ཡིན་པས་ཡུམ་ཆེན་འཁོར་ལོ་རྒྱས་འདེབས་མ་ཞེས་པའི་ཚང་དང་བསྟུན་ཇ་དང་པོའི་ཇ་དྲིལ་བསིལ། ཁྲོ་བཅུའི་མངོན་རྟོགས་འདུར་གདངས་བྱེད་བཏང༌། རྫས་བསྐྱེད་ཀྱང་གཏང་དགོས། སྤྱན་འདྲེན་ཡང་བསྡུས་ཙམ་བྱས་པར་ལ་རོལ་གཉིས་རེ་མཚམས་སུ་བྱ། ཕྱག་འཚལ་སྒོ་མཚམས་མས་གབ་རྐྱང་བ་ཕྱེད། མཆོད་པ་ཇ་བཞེས། དེ་ནས་ཕྱི་མཆོད་འབར་བའི་དཀྱིལ་འཁོར་འཁོར་གདངས་རིང་གཉིས། ནང་མཆོད་གཞན་ཡང་གཟུགས་སྒྲ་བར་གདངས་དང་བྲེལ་གདངས་གང་རུང་བྱ། རང་འབྱུང་གནོད་ནས་སོགས་ཟླུམ་པོར་བྱ། སྐུ་གསུམ་བཀའ་བརྒྱུད་སྐད་བརྩིར་གནང༌། ལྕེ་ཡི་དམ་ཚིག་ཟླུམ་པོར་བྱས། གཏོར་འབུལ་ཁམས་གསུམ་རྣམ་དག་བརྩིར་སྐད་བྱེད། དམ་ཚིག་ཆེན་པོ་ནས་སྦྱོར་མཆོད་ཐུགས་ཟླུམ་པོར་བྱས། ང་ཉིད་རྡོ་རྗེ་སྐད་བརྩིར་གནང༌། བསྟོད་པ། ཛཿ དམ་ཚིག་ཐུགས་དམ་ནས་སྲུང་མའི་བསྟོད་པ་ཐུགས་གདངས་རིང་རྣམས་ཚད་མ་འཐེན་ལས་ལམ་བྱེད་བཏང༌། སྲས་མཆོག་ཀཱི་ལ་ཡ་ལ་ཕྱག་འཚལ་བསྟོད། ནས་རྩལ་རྒྱབ་མི་དགོས་གསུམ་རྐྱང་པ་བྱས་དཀྱིལ་འཁོར་ཆེན་པོ་མཚམས་མ་གབ་བཏང༌། སྲུང་མའི་བསྟོད་པའི་རྐང་གླིང་དང་བསྟུན་ཇ་གཉིས་པའི་ཇི་དྲིལ་བསིལ། ཛཿབྷྱོཿ དཔལ་ཆེན་རྡོ་རྗེ་སོགས་རྔམས་གདངས་མི་དགོས་སྤང་ལེབ་བྱས་གདངས་རིང་གཉིས་ནས་བྲེལ་མ་ལན། ཤྭ་ན་མུ་ཁའི་སོགས་ཟླུམ་པོར་འདུར་གདངས་བྱེད་བཏང༌། བར་རོ་ལ་ཤྭ་ན་མ་བཞི་རྫོགས་པ་དང་གཅིག བདག་ཉིད་མ་བཞི་རྫོགས་པ་དང་གཅིག ས་བདག་མ་བཞི་རྫོགས་པ་དང་བདུན་བརྡུང་རྐྱང་མ་བྱེད། ལྷོ་ཕྱོགས་སྒོ་ནང་བྲེལ་གདངས་ཟླུམ་པོ་བྱེད། ནུབ་ཕྱོགས་སྒོ་ནང་དྲག་པོ་སྡེ་བརྒྱད་མས་གབ་གདངས་རིང་གཉིས་ནས་བྲེལ་རྐྱང་ཟླུམ་པོ་བྱེད། བྱང་ཕྱོགས་སྒོ་ནང་རྐྱང་རོལ་སྲིན་གཟུགས་མ་གདངས་རིང་གཅིག་ནས་འབྲེལ་མ་ཟླུམ་པོ་བྱེས་འཇུག་དུ་དབྱངས་མཇུག་རྒྱས་ཙམ་བྱེད། ཧཱུཾ་བྷྱོཿ རྡོ་རྗེ་ཕུར་པའི་སྲུང་མ་རུ་ཞེས་པ་རབ་གདངས་སྐད་བརྩིར་མཇུག་ཏུ་ཚང་སེང་བཞག ཇ་བཞེས། དེ་ནས་ཐུགས་དམ་ཆེན་པོ་སོགས་འཛབ་བཏང་བར་རོལ་མད་གཉིས་རེ་མཚམས་སུ་བྱ། མཇུག་ཏུ་བསྟོད་རྩལ་མི་དགོས། དེ་ནས་སྔགས་བགྲངས་ཟིན་པ་དང་སྟོང་མཆོད་ཡེ་ཤེས་ཕུར་པའི་སོགས་སྐད་བརྩིར་བཏང༌། རྡོ་རྗེ་གཞོན་ནུ་སོགས་ཀྱིས་དངོས་གྲུབ་བླངས། དེ་ནས་ཨ་མྲྀས་བསངས། སྭབྷཱ་ཝས་ལས་བུམ་སྦྱངས། སྟོང་པའི་ངང་ལས། བྷྲཱུཾ་ལས་བུམ་པ་མཚན་ཉིད་ཐམས་ཅད་ཚང་བ་སོགས་དབང་མཆོག་ནས་བྱུང་བ་ལྟར་བསྐྱེད། ལས་སྔགས་བརྒྱ་རྩ་བཟླས་པའི་མཐར་སྟོང་འགྱུར། ལྷའི་སྐུ་ལས་བདུད་རྩི་བབ་པས་བུམ་པ་གང་བར་འགྱུར། ཞེས་བརྗོད། དེས་བདག་བུམ་གྲུབ་བོ། སྤྱིར་སྟ་གོན་ལ་བདག་བསྐྱེད་དང་བུམ་བསྐྱེད་གཉིས་གཙོ་བོར་གསུངས་ཏེ། དེ་ཡང་བདག་བསྐྱེད་ལྷའི་ང་རྒྱལ་བརྟན་པོར་མེད་ན་གདོན་བགེགས་འབྱུང་པོའི་རིགས་བསྐྲད་པར་མི་ནུས་པར་དང༌། བུམ་བསྐྱེད་བུམ་ཆུ་ཆུ་ནུས་ལྡན་དུ་མ་སྒྲུབ་ན་ཁྲུས་དང་འཐོར་བ་སོགས་ལ་ནུས་པར་མི་འབྱུང་བའི་ཕྱིར་བདག་འབུམ་གཙོ་བོར་བྱེད་པའི་རྒྱུ་མཚན་དེ་ཡིན་ནོ། །འོ་ན་འདིར་ལས་བུམ་ཙམ་ལས་བུམ་བསྐྱེད་དངོས་མ་བསྐྱེད་པར་རུང་ངམ་སྙམ་ན། རང་སྟེ་སྟ་གོན་ལ་དབང་མཆོག་ནི་མེད་ཁྲུས་གསོལ་ཙམ་ལ་ལས་བུམ་གྱིས་འཐུས་པས་སོ། །འོ་ན་བདེ་མཆོག་དང་བླ་མཆོད་སོགས་ཀྱིས་སྟ་གོན་ལ་བུམ་བསྐྱེད་དངོས་བསྐྱེད་འདུག་པས་ལྷག་པའི་སྐྱོན་དུ་འགྱུར་རམ་སྙམ་ན། མི་འགྱུར་ཏེ་དེ་དག་གི་ལས་བུམ་གཙོ་བུམ་གྱི་ཞར་ལས་བསྐྱེད་པ་ཙམ་མ་གཏོགས་ལས་བུམ་བསྐྱེད་ཆོག་ཟུང་དུ་མ་མཛད་པའི་དབང་གིས་སོ། །དཔེར་ན་ཚེ་ཁྲོ་ལྟ་བུར་ལས་བུམ་ཟུར་དུ་བཀོད་པ་ཡོད་ན་དེས་ཆོག་པའི་ལུགས་མཛད་འདུག་པའི་ཕྱིར་རོ། །དེ་ནས་སྟ་གོན་དངོས་ལ་འཇུག་སྟེ། སུམྦྷ་ནི་ཉི་ཤུ་རྩ་གཅིག་བགྲངས་སྐབས་མཆོད་བཤམས་པས་སྒོམ་ཞྭ་དྲངས། འཆམས་པས་འབག་ཆས་བཞེས། སྔགས་འཚང་བ་དང་ཐུན་རྫས་རྣམས་སྔགས་ཞུ། སྟོང་གྱུར་མི་དགོས། ཚོགས་པ་ཡར་བཞེངས། གཙུག་ལག་ཁང་ལྟ་བུ་གོ་ཡངས་ན་བླ་མ་གྲལ་གྱི་དབུས་བྱོན་སྒོམ་ཞྭ་བཞེས། སེམས་ཅན་མ་རིག་པའི་མུན་པར་སོང་ཞིང་བདུད་ཀྱིས་བྱིན་གྱིས་བརླབས་པ་རྣམས་ལ་བལྟས་ཏེ། དེ་རྣམས་ཀྱི་བདུད་གཞོམ་པའི་ཕྱིར། རང་ཉིད་དཔལ་ཆེན་རྡོ་རྗེ་གཞོན་ནུའི་སྐུར་གསལ་བའི་མིག་གཡས་པ་ལས་ཉི་མ་དང༌། གཡོན་ཊ་ལས་ཟླ་བ་དང་མིག་འབྲས་ཧཱུཾ་ལས་བསྐལ་པའི་མེ་ལྟར་འབར་གྱུར། དེ་ནས་བགེགས་གཏོར་བཤམས། ཆབ་བྲན། ཨོཾ་ཨཱཿཧཱུཾ། ལན་གསུམ་གྱིས་བྱིན་གྱིས་རླབས། ཨ་ཀ་རོ་ལན་གསུམ་གྱིས་བསྔོས་ལ་བཀའ་བསྒོ་བ་ནི། རོལ་མོ་དགུ་བརྡུང་བྱ། གདངས་གནམ་ལྕགས་འབར་བ་བྱས། ཧཱུཾ། ཉོན་ཅིག་བགེགས་དང༴ ང་ཡི༴ རྡོ་རྗེ༴ སྡིག༴ རོལ་མོ་བྱ། སྟོབས་ཆེན༴ གླད་པ༴ གདུག་ཅིང༴ འདི་རུ་མ་འདུག་ནས་སྟ་གོན་ལ་ཚང་སེང་བཞག དངོས་གཞིའི་སྐབས་དགུ་བརྡུང་ནས་ཐག་ལེན་རྒྱུ། ས་ཡི་ཕྱོགས་འདིར་རྡོ་རྗེ་འཛིན་པ་བདག་གིས་བཅོམ་ལྡན་འདས་དཔལ་ཆེན་རྡོ་རྗེ་གཞོན་ནུའི་དཀྱིལ་འཁོར་གྱི་སྒོ་ནས་དེ་བཞིན་གཤེགས་པའི་སྐུ་གསུང་ཐུགས་ཀྱི་རྟེན་རྣམས་དང༌། ཁང་བཟང་འདི་ལ་རབ་ཏུ་གནས་པའི་སྟ་གོན་བྱ་ཡིས། གང་སུ་ཡང་རུང་བ་སོགས་ནས། མགོ་བོ་ཚལ་པ་བརྒྱར་འགས་པར་གྱུར་ཏ་རེ། ལན་གསུམ་གྱི་མཐར་གུ་གུལ་བཏང༌། ཉེ་རེག་གི་སྣོད་བླ་མའི་ལྕོག་རྩེའི་ཁར་ཕུལ་ཞག དེ་ནས་མཆོད་བཤམས་པས་བགེགས་གཏོར་རྟེན་ལ་བསྐོར་ནས་ཕྱིར་འགྲོ་སྐབས། མཆོད་ཁང་ལ་ཡུངས་ཐུན་དང་ཕྱི་རོལ་ལ་ཐུན་བྲབ་རྡོ་གྲ་ཁད་ཁད་བྱས་ཕུལ། སླར་བླ་མ་ནང་དུ་བྱོན་ཚར་ནས་རོལ་མོ་ཕབ་སྟེ་གསུམ་རྐྱང་པ་བར་གདངས་བྱེད་མཚམས་བཅད་པ་ནི། ཧཱུཾ། ང་ནི་རང་བྱུང་སོགས་མཚོན་ཆས་བསྲུང་བ་དང༌། ཁྲོ་བཅུའི་བསྲུང་བ་ནི། ཧཱུཾ། ཁྲོ་ཆེན་འབར་བ་སོགས་ནས་ཧ་ལ་ཧ་ལ་ཧཱུཾ་ཕཊ༔ ནས་རོལ་མོ་ཕབ་བཞག་རོལ་བྱ། དེ་ནས་སྦྱངས་ཆས་གྲལ་མཇུག་བཤམས། ཚོགས་པ་རྣམས་ཁྲུས་གསོལ་སྐབས་བཞེངས་དགོས་ཕྱིར་ད་ལྟ་ཟླུམ་འཁྱིལ་བྱས་བཞུགས། དེ་ནས་འཁྱིལ་སྔགས། ཨོཾ་ཨཱཿབིགྷྣནྟ་ཀྲི་ཏ་ཧཱུཾ། ལན་བདུན་དང༌། ཧཱུཾ་ལན་བདུན་གྱིས་སྦྱངས་བྱའི་ཡུངས་ཀར་སྔགས་ཞུ་ནས་ཏིང་གཉིས་པོ་ཆ་བཞིར་བགོས་ནས་སྦྱང་བ་བསྐོར། དེ་ཡངས་ཡུངས་ཀར་དེ་ཁུ་ཚུར་གཉིས་གྱིས་བཟུང་ནས་གཡས་པ་རྟེན་ལ་གཡོན་བསྐོར་གཉིས་དང༌། གཡོན་པས་ཀྱང་གཡོན་བསྐོར་གཉིས་བསྐོར་ནས་མེར་དོར། ཡང་བདེའི་རྗེས་མར་གཡས་སུ་བསྐོར་བ་སྟེ་རྫས་དྲུག་པོ་རིམ་པ་བཞིན་དང་པོས་གཉིས་ཀར་ཡོན་བསྐོར། གཉིས་པས་གཉིས་ཀར་གཡས་བསྐོར་ཏེ་གཡོན་གཡས་རེས་མོད་བྱེད་མོད་ཀྱི། འོན་ཀྱང་དེང་སང་གི་ཕྱག་ལེན་འདི་དང་གྲུབ་དབང་རིན་པོ་ཆེས་བཞེད་པ་ཅུང་མ་འགྲིགས་ཏེ་གྲུབ་དང་ཞབས་ས་ཡུངས་ཀར་བཞི་ལ་ཕྱག་རྒྱ་ཡང་བཞིར་བརྩིས་ཏེ་གཡས་གཡོན་བསྐོར་གཅིག་དང༌། གཡོན་པས་ཀྱང་གཡོན་བསྐོར་གཅིག་སྟེ་རྫས་དྲུག་བཞི་ལྡན་ཞེས་གསུངས་པ་དང༌། མཐུན་པར་རྗེ་ཡོན་ཏན་གྱིས་བདེ་མཆོག་རབ་གནས་རང་བཟོས་མ་རྙོགས་པ་ཞིབ་ཏུ་གསུངས་འདུག་པས་དཔྱོད་ལྡན་རྣམས་ཀྱིས་དེར་དཔྱད་པར་ཞུ། གང་ལྟར་ཡང་སྦྱོར་སྔགས་ནི། ཨོཾ་སརྦ་པཱ་པཾ་ད་ཧ་ན་བཛྲ་ཡ་བཛྲ་སཏྭ་སྱ་སརྦ་པཱ་པཾ་ད་ཧ་ན་སྭཱཧཱ། ཞེས་ཡུངས་ཀར་དང་ཆུ་མེར་དོར་བས་རྟེན་དེའི་བགེགས་ཕྲ་བ་བསྲེག་པ་དང༌། མི་ཤིས་པ་བསལ་བའི་ཁམ་ཕོར་སོགས་ལྷག་མ་རྣམས་ཀ་གཏོར་ལྟ་བུར་དོར། མཐར་ཚང་བ་དང་སིལ་སྙན་དང་བཅས་སུམྦྷ་ནི་བརྗོད་ཅིང་ཕྱི་རོལ་དོར། དེ་ནས་ཉེ་རེག་ནི། ལས་རྡོར་རམ་མཆོད་བཤམས་པས་རྟེན་གྱི་མདུན་ཕྱོགས་སུ་རྩོག་པུར་འདུག་སྟེ། ཁྱོར་བ་གཡོན་པས་ཆུ་གཙང་བླུགས་གཡས་པའི་གུང་སྲིན་གྱིས་བླངས་ནས་ཅང་མི་སྨྲ་བར་སྐུ་རྟེན་རྣམས་ཀྱིས་ཞལ་ཤངས་སྙན་སྤྱན་ཕྱག་ལྟེ་བ་སྤྱི་བོར་རྣམས་སུ་མང་དུ་བྱབས་ནས་རེག་པའི་སྟངས་ཀ་བྱའོ། །དེ་ཡང་སྐུ་རྟེན་ལ་ཡིན་གྱི་གསུང་རྟེན་སོགས་ལ་ཞལ་ཕྱག་གི་རྣམ་དབྱེ་མེད་ཕྱིར་མི་དགོས་པར་གསུངས་སོ། །དེ་སྐབས་བླ་མས་ཕྱག་ལེན་མེ་ལོང་དུ་ཤར་བའི་རྟེན་གྱི་ཐུགས་ཀར་དྲིས་བྱའོ། །དབུར་མེ་ཏོག་བཅིངས། མདུན་དུ་མཆོད་ཡོན་ཕུལ། མར་མེ་བསྐོར་བ་ནི་ལས་རྡོར་གྱིས་སོ། །ཉེ་རེག་སྔགས་ནི། ཨོཾ་བཛྲ་ཀཱི་ལི་ཀཱི་ལ་ཡ་སརྦ་བིགྷྣཱན་བཾ་ཧཱུཾ་ཕཊ༔ ཞེས་གཙོ་སྔགས་ལན་གསུམ་གྱི་བར་དུ་བྱའོ། །ཡང་འཁྱིལ་སྔགས། ཨོཾ་ཨཱཿབིགྷྣཱན་ཏ་ཀྲི་ཏ་ཧཱུཾ་ལན་བདུན་བཟླ་སྐབས་ལས་རྡོར་གྱིས་མར་མེ་རྟེན་གྱི་ཕྱོགས་ལ་གཡས་བསྐོར་དུ་བསྐོར་བར་བྱའོ། །དེ་ནས་ཧཱུཾ་བདུན་གྱི་སྤོས་དཀར་མར་དང་སྦྱར་བ་སྔགས་ཞུས་ཏེ་བདུག་སྤོས་གཡོན་དུ་བསྐོར་བར་བྱའོ། །དེ་ནས་ཁྲུས་ཆས་རྣམས་བཤམས། ཚོགས་པར་ཡར་བཞེངས་སྒོམ་ཞྭ་བཞེས། ཁྲུས་ཁང་བསྐྱེད་པ་ནི། ཁྲུས་ཁང་བཟོས་པ་སོགས་ཡིན་ན་མཆོད་བཤམས་པའི་ལག་ཏུ་ཐོགས་གདོང་རྟེན་ལ་ཕྱོགས་ཏེ་མེ་ལོང་དུ་ཤར་དུ་བཅུག་པའམ། དེ་མིན་མེ་ལོང་ལ་དར་དཀར་ཏེ་སྟོན་ཀྱང་རུང་ངོ༌། ཁྲུས་པ་ཁང་པ་ནས་ཇ་གསུམ་པའི་ཇ་དྲིལ་བསིལ། དེ་བཞིན་གཤེགས་པ་ནས་སིལ་སྙན་འཐུ། མཆོད་བཤམས་པས་ཀྱང་བཙོག་ཁྲུས་ཀྱི་ཆེད་དུ་ཆུ་གཙང་གི་བུམ་པ་དང་མེ་ལོང་ཐོགས། རོལ་མོ་བཅས་པ་སོགས་སིལ་རྒྱབ། ཆུ་གཙང་གིས་བཀྲུས། དེ་ནས་མཆོད་གཡོག་གིས་བདག་རྫས་རྣམས་དང་ཀུ་ཤའི་པིར་ཐོགས་ཏེ། རྒྱལ་བའི་སྐུ་ལ༴ སེམས་ཅན༴ ཙ་གཙང༴ སེམས་སྒོ་གསུམ༴ ཨོཾ་སརྦ་ཏ་ཐཱ་ག་ཏ་ཀཱ་ཡ་འདག་རྫས་བྱུག་བི་ཤྭ་དྷ་ཡེ་སྭཱཧཱ། ཆུས་བཀྲུས། དེ་བཞིན་དུ་ཝཀྐ་བྱུག་བི་ཤོ་དྷ་ནནས་བཀྲུས། ཙིཏྟ་བྱུག་བི་ཤོ་དྷ་ནནས་བཀྲུས། མ་ལ་སཾ་ཤོ་དྷ་ན་ཡེ་ཚོགས་སིལ་བྱ། སྟ་གོན་ལ་བཙོག་ཁྲུས་དེ་ཙམ་གྱིས་འཐུས། དངོས་བཞིའི་སྐབས་རྒྱལ་བའི་སྐུ་གསུང་ཐུགས་སོ་སོར་ཕྱེ་སྟེ་ལན་བཞིར་བཞིན་འདོན་སྲོལ་ཡོད་པས་དེ་ལྟར་བྱས་ན་འདག་རྫས་ཀྱང་སོ་སོར་བཀྲུ་བར་བྱ། ལན་དང་པོར་འདག་རྫས་བ་བྱུག་སོགས་བྱུག་སྟེ་བཀྲུ། སྔགས་ཀྱང་ཀཱ་ཡ་བི་ཤོ་སོགས་བརྗོད། ལན་གཉིས་པ་དྲི་ལྡན་ཏིལ་མར་བྱུག་སྟེ་བཀྲུ། ཝ་ཀྐ་བི་ཤྭ་སོགས་བརྗོད། ལན་གསུམ་པར་སྲོན་ཕྱེ་བཏབ་སྟེ་བཀྲུ། ཙིཏྟ་བི་ཤོ་སོགས་བརྗོད། ལན་བཞི་པར་རྒྱལ་བའི་སྐུ་གསུང་ཐུགས་མཆོད་སོགས་ཀྱི་སྐབས་ཆུ་གཙང་འབའ་ཞིག་གིས་དག་གཙང་བཀྲུ། མ་ལ་སཾ་ཤོ་དྷ་སོགས་བརྗོད་དེ་ཚོགས་བསིལ་བྱའོ། །དེ་ནས་མཆོག་ཁྲུས་སམ་གཙང་ཁྲུས་ནི། ལས་བུམ་བུམ་རྫས་ཅན་ནུས་ལྡན་དུ་སྒྲུབ་པ་དེ་དང་དངོས་གཞིའི་སྐབས་ལྷ་གྲངས་དང་མཉམ་པའི་བུམ་ཆུ་བསྡུས་པ་དེ་ཐོགས་ཏེ། རང་གི་སྙིང་ཁ་ནས་འཕྲོས་པའི་སོགས་ནས་སྤྲུལ་སྐུ་ཡིད་འོངས་རྣམས་ལ་སྐུ་ཁྲུས་གསོལ། ཞེས་པའི་བར་སིལ་སྙན་ཆ་གསུམ་བཞིན་དང་རྗེས་མ་ཚོགས་སིལ་བྱ། དེ་ནས་དྲི་ལྡན་དར་གྱིས་སྐུ་འཕྱེ་བྱ། དེ་ནས་ན་བཟའ་འབུལ་བ་ནི། སྲབ་འཇམ་ཡངས༴ མི་བསྐྱོད༴ མི་ཕྱེད༴ བདག་ཀྱང༴ ཨོཾ་བཛྲ་ཝསྟྲ་ཡེ་ཨཱཿཧཱུཾ། དེ་ནས་ཚོགས་པ་སར་བཞུགས་སྒོམ་ཞྭ་བཞེས། ཇ་བཞེས། དེ་ནས་རྟེན་བསྐྱེད་ནི། ལས་བུམ་བླ་མའི་ཕྱག་ཏུ་ཕུལ། བླ་མ་དབུ་སྒོམ་བཞེས་ནས་ཆབ་གནང་ཟིན་པ་ན་བུམ་པ་མར་ཞུ་ཡུངས་ཀར་ཡར་ཕུལ། ཨོཾ་བཛྲ་ཨ་མྲྀ་ཏས་བགེགས་སངས། སྭ་བྷ་ཝས། རབ་ཏུ་གནས་བྱའི་རྟེན་རྣམས་དང་ཁང་བཟང་སོགས་སྟོང་པར་སྦྱངས། སྟོང་པའི་ངང་ལས། རོལ་མོ་གསུམ་པར་གདངས་རྒྱས་ཙམ་བྱས། ལས་བྱང་གཞུང་གི་མངོན་རྟོགས་བསྡུས་པ་ནས་བརྩམས་ཏེ། ཧཱུཾ། ཆོ་སྐུ་སྐྱེ་བ་མེད་པའི་ཀློང་༔ ཞེས་སོགས་ནས། ཧཱུཾ། ཕོ་བྲང་ཨེ་ཡིག་གདངས་རིང་གཉིས་ལས། ཕྱི་མ་བདག་ཉིད་མ་བཅོས་རྫོགས་ཞེས་པ། རྟེན་རྣམས་མ་བཅོས་རྫོགས་པའི་སྐུ༔ ཞེས་བསྒྱུར། དེ་ནས་ཁྲོ་བཅུའི་མངོན་རྟོགས་ཀྱང་བར་གདངས་བྱེད་བཏང༌། རྫས་བསྐྱོད་མི་དགོས། གཙོ་འཁོར་ཡོངས་སུ་རྫོགས་པར་བསྐྱེད༔ ཨོཾ་བཛྲ་ཀྲོ་དྷ་ཀཱི་ལི་ཀཱི་ལ་ཡ་བྷནྡྷ་ཡ་སོགས་ནས་གནས་གསུམ་བྱིན་བརླབས་ཚངས་པ་དང༌། བདག་ཉིད་རྩ་བའི་དཀྱིལ་འཁོར་བཞེས་པ་མི་དགོས་ཏེ་ད་ལྟ་རྟེན་བསྐྱེད་གཙོ་བོར་མི་བྱེད་པའི་ཕྱིར་རོ། །ཧཱུཾ། ཐབས་ཀྱི་སྤྱོད་པའི་སོགས་ནས་སྤྱན་འདྲེན་རྒྱས་གདངས་རོལ་ལྔ་བས་རྒྱས་ཙམ་བྱེད། ཧཱུཾ། སྐྱེ་མེད་རྣམ་དག་སོགས་ཚིག་བཅད་གཅིག་གིས་གདངས་རིང་དང༌། སྲིད་པ་རྡོ་རྗེ་ཕུར་པ་སོགས་ཚིགས་བཅད་ཕྱེད་དང་གཉིས་ཀྱི་བར་གདངས་བྱས་ནས་ཕབ་སྔགས་བརྗོད་མི་དགོས། བཞག་རོལ་བྱ་དགོས་ཏེ་སྐབས་ཀྱི་མཇུག་སྡུད་ཡིན་པར་ཤེས་པའི་ཕྱིར་དུའོ། །དེ་ནས་ཡེ་ཤེས་ཕྱི་འབྲང་གི་བགེགས་བསྐྲད་པ་ནི། བླ་མས་དབུ་སྒོམ་རྡོར་དྲིལ་ཡུངས་ཐུན་བཅས། ཡེ་ཤེས་ཕྱིར་འབྲང་གི་བགེགས་རྣམས་དེངས་ཤིག་ཨོཾ་སམྦྷ་ནི་སོགས་བསིལ་སྙན་རྒྱབ། སྟ་གོན་གྱི་སྐབས་འདིར་རབ་གནས་གཞུང་ལས། ཉེར་སྤྱོད་ལྔར་ཡིས་ཡང་དག་མཆོད། ཅེས་གསུངས་པས། ཡེ་ཤེས་པ་ནམ་མཁར་བཞུགས་པ་ནམ་མཁའ་མཆོད་པ་བསྡུས་པ་ཞིག་ཕུལ་དགོས་ཏེ། ཨོཾ་ཨཱཿབཛྲ་པུཥྤེ་ཧཱུཾ་ཧཱུཾ་ཕཊ་སོགས་ཀྱིས་མཐར་ཚོགས་སིལ་རྒྱབ། དེང་སང་ལ་ལས་དངོས་གཞི་ལས་རིགས་འགྲེ་ནས་མཆོད་པ་འདི་མི་ཕུལ་བའང་མང་དུ་མཐོང་སྟེ། དེ་ནི་མ་བརྟགས་གཟུ་ལུམ་གྱི་བབ་ཆོལ་ཡིན་པས་ཆ་འཇོག་མ་བྱེད་ཅིག གང་ཟག་ཡིན་ཟེར་ན་རབ་གནས་གཞུང་གི་ལུང་དང་འགལ་བ་མ་ཟད་རིགས་པ་དང་ཡང་འགལ་ཏེ། དངོས་གཞིའི་ཨོཾ་སརྦ་ཏ་ཐཱ་ག་ཏ་སོགས་ནི་ནམ་མཁའ་མཆོད་པ་ཡིན་སྟབས་བསྡུས་པ་མི་དགོས་པ་ཡིན། འདིར་སྟ་གོན་སྐབས་ཀྱི་ཨོཾ་སརྦ་ཏ་ཐཱ་ག་ཏ་སོགས་ཀྱི་མཆོད་པ་ཡིན་ས་མ་ཡ་སྟཾ་སོགས་ཀྱིས་རྟེན་དང་ཡེ་ཤེས་བསྲེས་ཟིན་ནས་ཕུལ་བས་ན། རྟེན་བསྐྱེད་མཆོད་པ་ཡིན་ལ་ནམ་མཁའ་མཆོད་པ་ཡིན་པའི་ཕྱིར་འདིའི་ཁྱད་པར་རིགས་པས་དཔྱད་དེ་ཤེས་པར་བྱའོ། །སྤྱན་དྲངས་པའི་ཡེ་ཤེས་པ་རྣམས་དམ་ཚིག་པ་ལ་དམིགས་ཏེ་ཕྱག་རྒྱ་བཅས། ས་མ་ཡ་སྟྭཾ། ས་མ་ཡ་ཧོཿ ལན་གསུམ་གྱིས་གཉིས་མེད་དུ་བསྲེས། དེ་ལ་ཆུ་གསུམ་ཉེར་སྤྱོད་ལྔ་ཡིས་མཆོད་པ་ནི། ཕྱག་རྒྱ་བཅས། ཨོཾ་སརྦ་ཏ་ཐཱ་ག་ཏ་ཨརྒྷཾ་པྲ་ཏིཙྪ་སྭཱཧཱ། དེ་བཞིན་དུ། པདྱཾ། པཉྩ་མཱ་ནཾ་བཅས་གསུམ་པོ་གདངས་དང་བཅས་པར་རྒྱས་པར་གནང༌། དེ་ནས་ཟླུམ་པོར་བྱེད། ཨོཾ་ཨཱཿབཛྲ་པུཥྤེ་ཧཱུཾ་ཧཱུཾ་ཕཊ་ནས་ཤཔྟའི་བར་གྱི་ཕྱི་མཆོད་དང༌། སིལ་སྙན་ནམ་མཁའ་མཆོད་པ་རྒྱབ། དེ་བཞིན་དུ་ཕྱག་རྒྱ་བཅས། ཨོཾ་ཨཱཿབཛྲ་རཱུ་པ་ཧཱུཾ་ཧཱུཾ་ཕཊ་ནས་པརྴེའི་བར་གྱི་ནང་མཆོད་དང༌། ལྕགས་ཀྱུ་ལྔ་དང་སོགས་ཀྱིས་གསང་མཆོད་དང༌། མཛེས་མ་འདི་དག་སོགས་ནས་སྤོས་བཏང༌། དགའ་བ་བླ་ན་མེད་པས་མཆོད་ཅེས་པའི་བར་གྱིས་དེ་ཁོ་ན་ཉིད་ཀྱི་མཆོད་པ་འབུལ། སྟ་གོན་སྐབས་བསྟོད་པ་ཡན་ལག་བཞི་པའི་གཞུང་ལས་མ་གསུངས་པས་མི་དགོས། དེ་ནས་སྙན་དབབ་པ་ནི། ལྕེ་ཧཱུཾ་ལས་རྡོ་རྗེ་གྱུར། །སྤོས་དང་བཅས་དྲིལ་བསིལ། གདང་ཁོང་སྟོང་མས་གབ། དག་པའི་རྡོ་རྗེ་བཅོམ་ལྡན་འདས། །རིགས་པའི་རྒྱལ་པོ་ཕྱག་འཚལ་བསྟོད། །རྡོ་རྗེ་འཆང་ཆེན་བདག་གིས་ནི། །ཇི་ལྟར་ནུས་པའི་ངེས་སྐྱོད་ཀྱིས། །རིག་པའི་རྒྱལ་པོ་ཀཱ་ལི་ཡ། །སང་ནི་རབ་གནས་བགྱི་བར་འཚལ། །སློབ་མ་རྣམས་ལ་བརྩེ་ཕྱིར་དང༌། །ཁྱེད་རྣམས་ལ་ཡང་མཆོད་པའི་ཕྱིར། །བཅོམ་ལྡན་འདས་ལ་གུས་བདག་ལ། །རྗེས་སུ་གནང་བ་མཛེས་པའི་རིགས། །སངས་རྒྱས་རྣམས་ནི་དགོངས་སུ་གསོལ། །བྱང་ཆུབ་སེམས་དཔའ་དགྲ་བཅོམ་དང༌། །གང་ཡང་གསང་སྔགས་ལྷ་རྣམས་དང༌། །འཇིག་རྟེན་སྐྱོང་བའི་ལྷ་ཚོགས་ནི། །རྫོགས་སངས་རྒྱས་ཀྱི་བསྟན་པ་ལ། །དགའ་དང་རྡོ་རྗེའི་སྤྱན་མངའ་བའི། །བདག་དང་སློབ་མར་བཅས་པ་ལ། །ཐུགས་བརྩེས་ཉེ་བར་བཟུང་ནས་སུ། །ཐུགས་རྗེ་ལྡན་རྣམས་རབ་གནས་མཛོད། །ལན་གསུམ་ནས་སྤོས་བྱུག དེ་ནས་ཕྱག་རྒྱ་བཅས། ཨོཾ་བཛྲ་པུ་ཎ་རཱ་ག་མ་ནཱ་ཡ་མུཾ། ཡེ་ཤེས་པ་དེ་ནས་གཤེགས་ཏེ་སྟེང་གི་ནམ་མཁའ་ལ་བྱོན་པ་གྱུར། ཞེས་ནམ་མཁར་བཏེག ཧཱུཾ་བྷྲཱུཾ་ཤྲཱི་ཞེས་རྟེན་རས་ཀྱི་གབ་བཞག དེ་དག་གིས་སྟ་གོན་གྱི་བྱ་བ་རྣམས་ལེགས་པར་བཤད་ཟིན་ཏོ།། ༈ །།གཉིས་པོ་དངོས་གཞི་ལ། གསུང་ཆོག་རྒྱས་པར་སྤྲོ་ན་བཞེངས་བརྡ་སྔ་དགོས་དེ་མིན་ལམ་ཙམ་ལས་མི་འགྲོ་བས། སྤྱིར་རྒྱས་བསྡུས་སྐབས་དང་བསྟན་རྒྱུ་དང༌། ཁྱད་པར་གཞུང་ཆོག་ལས་ཀྱང་རྟེན་བསྐྱེད་དང་རྟེན་དབང་མངའ་དབུལ་མཆོད་པ་སོགས་རྒྱས་ཙམ་བྱེད་གནང་དགོས་པ་ནི་འདིའི་འགྲོ་ལུགས་ཡིན་པས་སོ། །ཐོག་མར་མ་ནམ་མཁའ་དང་ལན་གསུམ་ནས་ཀུན་བཟང་ནམ་མཁའ་མ་སོགས་དང༌། འདི་ཇ་ཐེང་བཅོ་ལྔ་ཙམ་བྱེད་ན། འཇིག་རྟེན་དབང་ཕྱུག་ནས་ཇི་དང་པོའི་ཇི་དྲིལ་བསིལ། དེ་ནས་རྗེ་བཙུན་མཁའ་ཁྱབ་སོགས་ནས་མཚམས་རོལ་བར་ཅི་ལྟར་རོ། །དེ་ནས་རྒྱུད་འདེབས་མཇུག་ཇ་བཞེས། དེ་ནས་སྐབས་སེམས་སོགས་སྤྱི་འགྲོས་བཞིན་ལས། བགེགས་གཏོར་མགོར་རོལ་ཕབ་བཞག་རོལ་བྱ། དེ་ས་ཨ་མྲྀ་ཏས་བསངས། སྭ་བྷཱ་ཝས་ལས་བུམ་སྦྱངས། སྟོང་པའི་ངང་ལས། བྷྲཱུཾ་ལས་བུམ་པ་མཚན་ཉིད་ཐམས་ཅད་ཚང་བ་སོགས་ཀྱིས་ལས་བུམ་བདུད་རྩི་འཁྱིལ་བ་བསྐྱེད་ནས་ལས་སྔགས་བརྒྱ་རྩ་བཟླས་སྟོང་འགྱུར་མཐར། ལྷའི་སྐུ་ལས་བདུད་རྩི་བབ་པས་བུམ་པ་གང་བར་འགྱུར། ཞེས་བརྗོད། ལྷ་ཡང་འོད་དུ་ཞུ་ནས་བུམ་ཆུང་བསྟིམས་པས་ནུས་ལྡན་དུ་བྱས་ནས་བགེགས་གཏོར་ཆབ་སྦྲན། དེ་ནས་མར་ལས་སྦྱངས་གཞུང་མཚན་ཉིད་པའི་ལུགས་དང་གསང་འཁོར་རང་ལུགས་གང་ལྟར་བྱས་ཀྱང་ཁུངས་མེད་ཧམ་ཚོད་དུ་མ་སོང་ན་རུང་བས་རེ་རེ་བཞིན་དུ་སྨོས་ཀྱིས་མི་ལང་བས་སོ། །སྨན་རཀ་གཏོར་གསུམ་གྱི་བྱིན་རླབས་ནས་ཇ་གཉིས་པའི་དྲིལ་བསིལ། མངོན་རྟོགས་མགོར་བཞེས། དེ་ནས་མངོན་རྟོགས་རྒྱས་པ་གནང་གནས་གསུམ་བྱིན་རླབས་མགོར་བཞག་ནས། ལས་ཆུས་རྟེན་རྫས་ལ་ཆབ་སྦྲན་ནས། སྐད་བརྩིར་གནང་སྲོལ་ཨ་མྲྀ་ཏས་བགེགས་བསང༌། སྭ་བྷཱ་ཝས་མདུན་བསྐྱེད་ཀྱི་རས་བྲིས་ཀྱི་དཀྱིལ་འཁོར་དང་སྐུ་གཟུགས་སྦྱིན་སྲེག་གི་རྟེན་དང་རྟེན་རྫས་རྣམས་དམིགས་མེད་ཆོས་སྐུའི་ངང་དུ་སྦྱངས། སྟོང་པའི་ངང་ལས། ཆོས་བྱུང་འབྱུང་བ་རིམ་བརྩེགས་སོགས་ནས་སྐད་ཅིག་གིས་གསལ་བར་གྱུར། ཞེས་པས་མདུན་བསྐྱེད་གསལ་ནས། ཡང་ཟླུམ་པོར་བྱས། ཨ་མྲྀ་ཏས་བསངས། སྭབྷཱ་ཝས་བུམ་པ་སྦྱངས། སྟོང་པའི་ངང་ལས། བྷྲཱུཾ་ལས་བུམ་པ་མཚན་ཉིད་ཐམས་ཅད་ཚང་བ་སོགས་ནས་སྐད་ཅིག་གིས་གསལ་བར་གྱུར། ཞེས་པས་བུམ་བསྐྱེད་བཅས་སྟབས་གཅིག་ཏུ་བསྐྱེད་པ་ནི་ལུགས་འདིའི་ཁྱད་ཆས་སོ། །དེ་ནས་གནས་གསུམ་བྱིན་རླབས་ནས་དཀྱུས་ལྟར་གནང༌། སྤྱན་འདྲེན་མཆོད་པ་སོགས་སྐབས་གང་ལ་ཡང་བདག་མདུན་བུམ་གསུམ་གྱི་དམིགས་རྣམ་དང་བྲལ་བར་གལ་ཆེའོ། །སྤྱན་འདྲེན་ནས་ཇ་གསུམ་པའི་ཇི་དྲིལ་བསིལ། མཆོད་པ་བཞེས། སྲུང་མའི་བསྟོད་པ་ལྷོ་ཕྱོགས་འཁོར་ལོ་ནས་ཇི་བཞི་པའི་ཇི་དྲིལ་བསིལ། འཛབ་མགོར་བཞེས། འཛབ་ཀྱིས་མཇུག་བསྟོད་རྩལ་བྱ་མི་དགོས། སྔགས་ཚང་བ་དང༌། སྟོང་གྱུར་ནས་སྟོང་མཆོད། ཧཱུཾ། ཡེ་ཤེས་ཕུར་པའི་སོགས་གདང་རོལ་བྱས་བཏང༌། རྡོ་རྗེ་གཞོན་ནུའི་རིག་འཛིན་སོགས་ནས་གཟུངས་ཐག་འཐེན། བདག་གི་ཐུགས་ཀའི་ས་བོན་ལས་སྔགས་ཕྲེང་སོགས་ནས་བུམ་པར་གང་བར་གྱུར། སྔགས་གཙོ་བོར་བྱ། སྶ་བཞི་དང་ཁྲོ་བོ་བཅུ་ལ་བཅུ་གཅིག་རེ། གཞི་སྙིང་གཅིག་དྲིལ་སོགས་སྔགས་གཞན་བགྲངས་མི་དགོས། སྟོང་གྱུར་ནས་མཐར་ལྷ་རྣམས་བདུད་རྩིའི་རང་བཞིན་དུ་ཞུ་བར་གྱུར། དེ་ནས་གཟུངས་ཐག་བསྡུ། བུམ་ཆུ་གཞན་རྣམས་གཙོ་བུམ་ལ་བསྡུ་ནས་བསྲེས། གྲལ་ཁར་དུང་མཆོད་བཀྲམ། དེ་ནས་ཨ་མྲྀ་ཏས་བསངས། སྭབྷཱ་ཝས་ཚེ་རྫས་སྦྱངས། སྟོང་པའི་ངང་ལས། ཧཱུཾ། བཅོམ་ལྡན་མགོན་པོ་སོགས་ཚེ་འགུགས་འཛབ་རོལ་བྱས་བཏང་ནས་ཕབ་བཞག་རོལ་བྱ། ཚེ་སྔགས་བཟླས་ཏེ་སྟོང་འགྱུར་མཐར། ཚེ་རྫས་ཀྱི་ལྷ་འོད་དུ་ཞུ་བས་ཚེ་ཡི་རིལ་བུ་དང་འཆི་མེད་ཚེའི་བདུད་རྩིར་གྱུར། ཞེས་བརྗོད་དོ། །དེ་ནས་གསོལ་འདེབས་བཏང་ཇ་ལྔ་པ་གསོལ་འདེབས་ལ་བཞེས། གསོལ་འདེབས་མཇུག་ནས་བདག་འཇུག་བླངས། སྤྲོ་ན་དབང་ཆོག་རྒྱས་པ་ཕྲིན་ལས་གཏེར་མཛོད་མ་དང༌། བསྡུས་ན་དོན་དབང་ཡིད་བཞིན་ནོར་བུ་བཏང༌། ཇི་ལྟར་བལྟམས་པ་ནས་ཇ་དྲུག་པའི་ཇ་དྲིལ་བསིལ། བྱིན་འབེབས་མགོར་བཞེས། དབང་ཆོག་བཏང་ནས་བར་མ་གྲོལ། དེ་ནས་བར་མ་བསྡུ་བ་དང་སུམྦྷ་ནི་སོགས་ནས། བགེགས་བསྐྲད། སྦྱངས་ཆས། ཉེ་རེག སྤོད་དཀར་བདུག་རྒྱུ་རྣམས་སྟ་གོན་ཇི་ལྟ་བ་བཞིན་ནོ། །དེ་ནས་ཁྲུས་གསོལ་མགོར་སྡིག་སྲེག་བྱ་སྟེ། མེ་ལོང་གི་སྡིག་གཟུགས་རྐང་གསུམ་ལ་བསྐྱལ་ནས་གྲལ་མཇུག་བཤམས་ལ། དེ་ནས་རྐང་མཐིལ་གཉིས་སུ་ཡཾ་ལས་རླུང་གི་དཀྱིལ་འཁོར། ལྟ་བར་གཏུམ་མོ་ཡེ་ཤེས་ཀྱི་མེ། སྙིང་གར་སྡིག་པའི་ས་བོན་པཾ་ནག་པོ་ལ་ལུས་ངག་ཡིད་ཀྱི་སྡིག་སྒྲིབ་ཐམས་ཅད་འདུས་ཏེ་ཡོད་པ་རླུང་གཡོས། ལྟེ་བའི་གཏུམ་མོ་ལ་ཡེ་ཤེས་ཀྱི་མེ་འབར་བས་སྙིང་གའི་པཾ་དེ་སྡིག་པ་རྭ་ཅན་གྱི་རྣམ་པར་སྣ་སྒོ་ནས་འཐོན་མདུན་གྱི་ཏིལ་ལ་ཐིམ་པར་གྱུར། དེ་ནས་ཚོགས་པ་དང་ཡོན་བདག་སོགས་ཐམས་ཅད་ནས། སྣ་བུག་གཡོན་སྲིན་ལག་གི་བསུབས། སྣ་བུག་གཡས་ནས་སྡིག་སྒྲིབ་རླུང་གིས་དེད་དེ་སྡིག་གཟུགས་ལ་བསྟིམས། དེ་ནས་ལས་བུམ་མེ་ཆུ་ཁྲོ་བོ་ཟ་བྱེད་བཅས་བླ་མའི་སྐུ་མདུན་ཕུལ། ལས་སྔགས་ཀྱིས་མེ་ཆུ་བསངས། མེའི་ནང་དུ་ཁྲོ་བོ་ཟ་བྱེད་རྡོ་རྗེ་མཁའ་འགྲོ་རྡོ་རྗེ་དང་དྲིལ་བུ་འཛིན་པ་ཞལ་ཤིན་ཏུ་གདངས་པར་གྱུར། དེ་ནས་བླ་མས་རྡོར་དྲིལ་བཅས་ཕྱག་རྒྱ་པད་ཀོར་གྱི་མཐར་མཐེབ་སྲིན་གྱི་སྡིག་གཟུགས་ཅད་དེ། གཡས་སུ་ཡེ་ཤེས་ཀྱི་མེ་དང༌། གཡོན་དུ་ཆོས་ཉིད་ཀྱི་རྒྱ་མཚོ་དོར་བར་བསམ་སྟེ། ཨོཾ་ཌཱ་ཀ་ཁ་ཁ་ཁཱ་ཧི་ཁཱ་ཧི་སརྦ་པཱ་པཾ་ད་ཧ་ན་བྷསྨིཾ་ཀུ་རུ་སྭཱཧཱ། ཞེས་སྲེག་བླུགས་ལན་གསུམ་གྱི་མཐར་ཚོགས་སིལ་བྱ། དེ་ནས་ཁྲུས་ཀྱི་བྱ་བ་རྣམས་སྟ་གོན་བཞིན་ལས་ན་བཟའ་མི་དགོས་ཏེ། མངའ་དབུལ་ལ་ཡོད་པའི་ཕྱིར་རོ། །ཁྲུས་གསོལ་མགོར་ཇ་བདུན་པའི་ཇི་དྲིལ་བསིལ། རྟེན་བསྐྱེད་མགོར་བཞེས། དེ་ནས་རྟེན་བསྐྱེད་ཀྱང་སྤྱན་འདྲེན་གྱིས་མཇུག་ཐུག་སྟ་གོན་དང་མཚུངས་པས་སྐྱར་བ་བཤད་མི་དགོས། སྤྱན་འདྲེན་ཡང་བསྡུས་པ་ཁོ་ནས་མ་འཐུས་པར་མེད་ཅིང་གཏེར་གཞུང་རང་ལ་དེ་ཙམ་ལས་མེད་པའི་ཕྱིར་རོ། །འོན་ཀྱང་སྒོམ་པའི་དབང་གིས་བློ་ཁ་མ་རྫོགས་ན་ཡོངས་རྫོགས་བཏང་ཡང་འགལ་མེད་དོ། །གང་ལྟར་ཡང་མཇུག་ཏུ་ཕབ་ནས་སྔགས་བརྗོད་མི་དགོས་རོལ་མོ་བཅད་བཞག དེ་ནས་བླ་མས་ཐབ་དང་ཚོགས་པས་སིལ་སྙན་སུམྦྷ་ནི་བཅས་ཡེ་ཤེས་ཕྱིར་འབྲང་གི་བགེགས་བསྐྲད་པར་བྱའོ། །དེ་ནས་ཕྱག་རྒྱ་བཅས། ནམ་མཁར་བཏེག་པའི་ཡེ་ཤེས་ཀྱི་འཁོར་ལོ་དང་གཉིས་སུ་མེད་པར་གྱུར། ཞེས་བརྗོད། དེ་ནས་སྟ་གོན་བཞིན་ཆུ་གསུམ་ཉེར་སྤྱོད་ལྔའི་མཐར་ནམ་མཁར་མཆོད་པ་དང༌། དེ་ནས་འདོད་ཡོན་ལྔའི་ནང་མཆོད་དང༌། ལྕགས་ཀྱུ་ལྔ་སོགས་གསང་མཆོད་དང༌། མཛེས་མ་སོགས་དེ་ཁོ་ནའི་མཆོད་པ་རྣམས་སྟ་གོན་བཞིན་བྱའོ། །བསྟོད་པ་ནི། དྲིལ་བསིལ། གདངས་རྡོ་རྗེ་རི་དང་མས་གབ། སྤོས་བཏང༌། ཧཱུཾ། བདེ་གཤེགས་ཕྲིན་ལས་རྡོ་རྗེ༴ ལྷུན་གྲུབ༴ འགྲོ་བའི༴ ཕྲིན་ལས་ལྷ་ཚོགས་རྣམས་ལ་ཕྱག་འཚལ་བསྟོད། །ཅེས་བསྟོད་ནས། རྡོར་དྲིལ་སྤོས་དང་བཅས་གསོལ་བ་བཏབ་པ་ནི། ལྕེ་ཧཱུཾ་ལས་རྡོ་རྗེར་གྱུར། དྲིལ་བསིལ་བྱ། དག་པའི་རྡོ་རྗེ་བཅོམ་ལྡན་འདས། །རིག་པའི་རྒྱལ་པོར་ཕྱག་འཚལ་བསྟོད། །མགོན་པོ་ཐུགས་རྗེ་ཆེ་བདག་ཉིད། །རྡོ་རྗེ་འཆང་ཆེན་བདག་གིས་ནི། །ཇི་ལྟར་ནུས་པའི་ངེས་སྤྱོད་ཀྱིས། །རིག་པའི་རྒྱལ་པོ་ཀཱི་ལ་ཡིས། །འགྲོ་ལ་ཕན་ཕྱིར་རབ་གནས་བགྱི། །ཐམས་ཅད་འདིར་ནི་རབ་བཞུགས་ནས། །ཐུགས་རྗེ་ཉེ་བར་བཟུང་ནས་སུ། །ཐུགས་རྗེ་ཅན་རྣམས་རབ་གནས་མཛོད། །ཅེས་ལན་གསུམ་གྱི་མཐར། སྤོས་རྒྱུགས། དེ་ནས་ཕྱག་རྒྱ་བཅས། ཛཿཧཱུཾ་བཾ་ཧོཿ རྟེན་གྱི་དམ་ཚིག་པ་དང་གཉིས་སུ་མེད་པར་གྱུར། ཞེས་བརྗོད། དེ་ནས་རྔ་རོལ་བཅས་བཞུགས་གསོལ། ཧཱུཾ། ཁྲོ་རྒྱལ་མ་ལུས༴ དམ་ཚིག༴ འོ་མ༴ གཉིས་མེད༴ བཛྲ་ས་མ་ཡ་ཛཿ ས་མ་ཡ་ཏིཥྛནྟུ། ཞེས་བརྗོད་རོལ་ཕབ་བཞག་རོལ་བྱ། དབང་བསྐུར་རྒྱས་པ་ཡོད་ཕྱིར་དཀྱིལ་འཁོར་གསུམ་གྱི་སོགས་མི་དགོས། རྟེན་དབང་ནི། བསྡུས་པ་ཙམ་བྱེད་ན། ཁྲུས་དང་མཎྜལ་སྔོན་དུ་བཏང་ནས། མེ་ཏོག་གི་ཕྲེང་བ་དང་བཅས། ཨོཾ་ཨ་ཁཾ་ཝཱི་ར་ཧཱུཾ། ནས་བཟུང༌། ཡན་ལག་བདུན་ལྡན་གྱི་རྡོ་རྗེ་འཆང་དུ་རྫོགས་པར་གྱུར། ཞེས་པའི་བར་རབ་གནས་གཞུང་ལས་བྱུང་བ་ཡིན་ནོ། །དེ་ལྟར་བྱེད་ན་དབང་རྫས་ཀྱང་ཕུར་པའི་མི་དགོས། ཐུན་མོང་རིག་པའི་དབང་རྫས་ལྔ་དང་ཐོད་ཆང་རིག་ཙག་བཅས་བཀོད་པས་ཆོག་གོ །རྒྱས་ན་རབ་གནས་གཞུང་ལས་ཀྱང༌། རང་གཞུང་གི་དབང་སློབ་མ་ལ་བསྐུར་བ་དེ་ཉིད་ཀྱིས་སོ་ཞེས་གསུངས་པས། དོན་དབང་ཡིད་བཞིན་ནོར་བུ་ལྟར་བྱེད་ན་རྒྱས་བསྡུས་འཚམས་པས་དེ་བཞིན་མཛད་པར་ཞུ། སྦྱིན་བདག་སོགས་ཀྱང་དབང་མཆོག་ཞུ་བར་བཙུགས། ལས་བུམ་བླ་མའི་ཕྱག་ཏུ་ཕུལ། ཇི་ལྟར་བལྟམས་པ་དྲིལ་བསིལ་གདངས་བཅས་གནང་སྐབས་ཇི་བརྒྱད་པའི་ཇི་དྲིལ་བསིལ། བགེགས་གཏོར་མི་དགོས། མཎྜལ་དབུ་མཛད་སོགས་གཞན་ཞིག་གིས་འབུལ། རྟེན་དབང་ཟབ་མོ་ཞུ་བའི་ཡོན་དུ་ཞེས་བསྒྱུར། ཐབས་ཀྱི་སྤྱོད་དབང་གདངས་འཐེན། དེ་ནས་ལེགས་འོང་སྐལ་ལྡན་སོགས་དྲི་བྱ་སྤྲོ་བྱའི་ཚིགས་བཅད་གཉིས་པོ་ཕལ་པའི་སྐབས་མ་གཏོགས་རྟེན་ལ་མི་དགོས། དཀོན་མཆོག་གསུམ་ལ་སོགས་དབང་གདངས་བསྡུས་པར་བྱས། དེ་ནས་བླ་མའི་ཕྱག་ཏུ་བཀའ་བསྒོའི་བདུད་རྩི་ཕུལ་སྐབས། ཁྱོད་ཀྱིས་འདའ་བར་མི་རུང་ངོ་ཞེས་པ། ཁྱོད་ཀྱིས་འདི་ལ་བརྟན་པར་མཛོད། །ཅེས་བསྒྱུར། དེ་ནས། ཀྱཻ། རྡོ་རྗེ་འཛིན་པ་ལན་གསུམ་གྱི་སྐབས་དཀྱིལ་འཁོར་ཆེན་པོར་བདག་འཇུག་ཅིང་ཞེས་པ། དཀྱིལ་འཁོར་ཆེན་པོ་དེའི་སྒོ་ནས། །ཞེས་བསྒྱུར། དེ་ནས་ཇ་བཞེས། དབང་རྫས་རྣམས་དང་འཐོར་འབྲུ་བཅས་བླ་མའི་སྐུ་མདུན་ཕུལ། དེ་ནས་བྱིན་འབེབས་ནས་རིམ་བཞིན་གནང་སྐབས། རང་གི་ཞེས་པ་རྣམས། རྟེན་རྣམས་ཀྱི་ཞེས་དང༌། སྐལ་ལྡན་བུ་ལ་ཞེས་པ་རྣམས། རྟེན་མཆོག་རྣམས་ལ་ཞེས་བསྒྱུར། ཧོ་སྐལ་ལྡན་རིགས་ཀྱི་བུ་རྣམས་ལ་ཞེས་པ། ཧོཿབདེ་བར་གཤེགས་པའི་རྟེན་རྣམས་ལ་ཞེས་སྤྲུལ་ཤེས་པར་བྱའོ། །མཆོད་བཤམས་པས་དབང་རྫས་རྣམས་རེ་རེ་བཞིན་དུ་དར་གྱིས་ལྕིབས་ཏེ་ཞུས་ནས་སླར་ཡང་གནས་སུ་བཀོད། དེ་ནས་བཅོམ་ལྡན་མགོན་པོ་ནས་ཚེ་དར་ཕུལ། ཨོཾ། གྲུབ་པར་གྱུར་ཅིག་ནས་བྲུབ་ཁུང་ལས་ཕུར་ཡུངས་ཐུན་བདུད་རྩི་བཅས་བསྒྲལ་ཆས་ཕུལ། དེ་ནས་མཇུག་ཏུ། གཙོ་བོས་ཇི་ལྟར་བརྗོད་མི་དགོས། གཏང་རག་གི་མཎྜལ་ཕུལ་ནས་དེ་ནས་བརྩམས་ཏེ་སོགས་མི་མི་དགོས་ཏེ་ཁས་བླངས་ཀྱི་གང་ཟག་མེད་པའི་ཕྱིར་རོ། །དེ་ནས་མངའ་དབུལ་ཙཀླི་བླ་མའི་སྐུ་མདུན་ཕུལ། དེ་ཡང་མངའ་དབུལ་རབ་ཏུ་གནས་བྱའི་རྟེན་དང་བསྟུན་ནས་ཁང་བཟང་ཙམ་གསུང་རྟེན་ཙམ་ཡིན་ན་སོ་སོའི་མངའ་དབུལ་ཁར་ཐུན་མོང་རྣམས་འབུལ། ཁང་བཟང་རྐྱང་པ་ལ་ཐུན་མོང་ཁོ་ནས་འཐུས་པ་དང༌། རྟེན་གསུམ་ཀ་ཡོད་ན་དཀྱུས་ལྟར་རོ། །དེ་ནས་ཐོགས་མར་སྤྱན་དབྱེའི་རྫས་དར་གྱིས་ཤབ་སྟེ་དབྱེ་ཚུལ་བྱ་སྟེ། གདངས་རྒྱས་ཙམ་བྱས། ཇི་ལྟར་མིག་མཁན་ནས་ཇ་དགུ་པའི་ཇི་དྲིལ་བསིལ། སྤྱན་སྔགས་ལན་གསུམ་བཟླ་སྲོལ། བདག་ཅག་རྣམས་ལ་ཐུགས་རྗེའི་གཟིགས་པ་ལྷུར་ལེན་པའི་སྤྱན་དུ་གྱུར། དེ་ནས་བླ་མས་ཙཀླི་རིམ་བཞིན་གཏད་དེ། ཆོས་རྣམས་གཟུགས་བརྙན་སོགས་ནས་བསྡུས་ཙམ་དང༌། སྲོག་ཤིང་འབུལ་སོགས་ནས་ཟླུམ་པོར་བྱེད། སླར་ཐུན་མོང་གི་མངའ་དབུལ་གདངས་བསྡུས་ཙམ་དང༌། མཐར་འཇིག་རྟེན་ཁྱིམ་བདག་སོགས་ནས་རྒྱས་ཙམ་བྱེད་པས་མངའ་དབུལ་གྲུབ་བོ། །ཇ་བཞེས། དབང་རྫས་རྣམས་དང་འཐོར་འབྲུ་བཅས་བླ་མའི་སྐུ་མདུན་ཕུལ། དེ་ནས་བྱིན་འབེབས་ནས་རིམ་བཞིན་གནང་སྐབས། རང་གི་ཞེས་པ་རྣམས། རྟེན་རྣམས་ཀྱི་ཞེས་དང༌། སྐལ་ལྡན་བུ་ལ་ཞེས་པ་རྣམས། རྟེན་མཆོག་རྣམས་ལ་ཞེས་བསྒྱུར། ཧོ་སྐལ་ལྡན་རིགས་ཀྱི་བུ་རྣམས་ལ་ཞེས་པ། ཧོཿ བདེ་བར་གཤེགས་པའི་རྟེན་རྟེན་རྣམས་ལ་ཞེས་སྤྲུལ་ཤེས་པར་བྱའོ། །མཆོད་བཤམས་པས་དབང་རྫས་རྣམས་རེ་རེ་བཞིན་དུ་དར་གྱིས་ལྕིབས་ཏེ་ཞུས་ནས་སླར་ཡང་གནས་སུ་བཀོད། དེ་ནས་བཅོམ་ལྡན་མགོན་པོ་ཚེ་དར་ཕུལ། ཨོཾ། གྲུབ་པར་གྱུར་ཅིག་ནས་བྲུབ་ཁུང་ལས་ཕུར་ཡུངས་ཐུན་བདུན་རྩི་བཅས་སྒྲལ་ཆས་ཕུལ། དེ་ནས་མཇུག་ཏུ། གཙོ་བོས་ཇི་ལྟར་བརྗོད་མི་དགོས། གཏང་རག་གི་མཎྜལ་ཕུལ་ནས་དེ་ནས་བརྩམས་ཏེ་སོགས་མི་དགོས་ཏེ་ཁས་བླངས་ཀྱི་གང་ཟག་མེད་པའི་ཕྱིར་རོ། །དེ་ནས་མངའ་དབུལ་ཙཀླི་བླ་མའི་སྐུ་མདུན་ཕུལ། དེ་ཡང་མངའ་དབུལ་ལ་རབ་ཏུ་གནས་བྱའི་རྟེན་དང་བསྟུན་ནས་ཁང་བཟང་ཙམ་གསུང་རྟེན་ཙམ་ཡིན་ན་སོ་སོའི་མངའ་དབུལ་ཁར་ཐུན་མོང་རྣམས་འབུལ། ཁང་བཟང་རྐྱང་པ་ལ་ཐུན་མོང་ཁོ་ནས་འཐུས་པ་དང༌། རྟེན་གསུམ་ཀ་ཡོད་ན་དཀྱུས་ལྟར་རོ། །དེ་ནས་ཐོགས་མར་སྤྱན་དབྱེའི་རྫས་དར་ས་ཤབ་སྟེ་དབྱེ་ཚུལ་བྱ་སྟེ། གདངས་རྒྱས་ཙམ་བྱས། ཇི་ལྟར་མིག་མཁན་ནས་ཇ་དགུ་པའི་ཇི་དྲིལ་བསིལ། སྤྱན་སྔགས་ལན་གསུམ་བཟླ་སྲོལ། བདག་ཅག་རྣམས་ལ་ཐུགས་རྗེའི་གཟིགས་པ་ལྷུར་ལེན་པའི་སྤྱན་དུ་གྱུར། དེ་ནས་བླ་མས་ཙཀླི་རྣམས་རིམ་བཞིན་གཏད་དེ། ཆོས་རྣམས་གཟུགས་བརྙན་སོགས་ནས་བསྡུས་ཙམ་དང༌། སྲོག་ཤིང་འབུལ་བ་སོགས་ནས་ཟླུམ་པོར་བྱེད། སླར་ཐུན་མོང་གི་མངའ་དབུལ་གདངས་བསྡུས་ཙམ་དང༌། མཐར་འཇིག་རྟེན་ཁྱིམ་བདག་སོགས་ནས་རྒྱས་ཙམ་བྱེད་པས་མངའ་དབུལ་གྲུབ་བོ། །ཇེ་བཞེས། དེ་ནས་མངའ་དབུལ་མཆོད་པ་ནི། ལས་བྱང་གི་གཞུང་གི་མཆོད་པ་འབར་བའི་དཀྱིལ་འཁོར་གདངས་རོལ་བརྟན་གཡོ་བཀོད་པ་རྒྱས་ཙམ་བྱས་བཏང༌། གཞན་ཡང་གཟུགས་སྒྲ་མཛེས་སྡུག་མས་གབ། དགྱེས་པར་དགོངས་ཏེ་ནས་ཕབ་བཞག་རོལ་བྱ། རང་འབྱུང་གདོད་ནས་རྣམ་པར་དག་ཅེས་པ་དེང་སྐབས་བརྗོད་མི་དགོས་ཏེ། རྟེན་ལ་བདུད་རྩིའི་ཁུངས་བཤད་པ་དོན་མེད་པའི་ཕྱིར་རོ། །སྐུ་གསུམ་བཀའ་བརྒྱུད་གདངས་བཅས་བདུད་རྩི་ཡང་བླ་མ་ཁོ་ནས་ཕུལ་བས་ཆོག ལྕེ་ཡི་དམ་ཚིག་རྡོ་རྗེ་ཡང་འདི་སྐབས་མི་དགོས་ེ། རྟེན་ལ་བདུད་རྩི་བཞེས་སྟངས་ཞུ་མི་དགོས་པའི་ཕྱིར་རོ། །དེ་ནས་གཏོར་འབུལ། ཁམས་གསུམ་རྣམ་དག་གདངས་རོལ་བྱས་བཏང༌། དེ་ནས་རཀྟ་ཡང་བླ་མའི་ཕྱག་ཏུ་ཕུལ་ཏེ་འབུལ་དགོས། དམ་ཚིག་ཆེན་པོ་ནས་བསྟོད་པར་ཐུག་སྔར་བཞིན་བཏང༌། བསྟོད་པ་ནི། གཏེར་གཞུང་དེ་རང་ལ་བྱུང་བའི་བསྟོད་པ་བསྡུས་པ་སྦྱིན་སྲེག་ཏུ་དྲངས་ཏེ་ཡོད་པ་ནི། ཧཱུཾ། ཕྲིན་ལས་རོལ་བའི་དུར་ཁྲོད་ཆེན་པོ་ནས༔ མཐིང་ནག་འབྲུ་གསུམ་སོགས་ནས། དཔལ་གྱི་བཀའ་སྡོད་ཚོགས་ལ་ཕྱག་འཚལ་བསྟོད༔ ཅེས་བསྟོད་བསྡུས་ཚིགས་བཅད་ཕྱེད་དང་བཅུ་པོ་འདི་ཉིད་གདངས་རོལ་ཞབས་གདུ་མ་རྒྱས་ཙམ་བྱེད་མཇུག་ཏུ་བསྟོན་རྩལ་རྒྱབ་བཞག་རོལ་བྱ། དེ་ནས་སྐུ་རྐྱང་བཏང༌། ཇ་བཅུ་པ་སྐུ་རྐྱང་མགོ་ནས་ཇི་དྲིལ་བསིལ། མཆོད་པར་ཞེས། བསྟོད་པའི་མཇུག་ནས་གསོལ་བ་གྲོལ། དེ་ནས་སླར་བསྡུ་བ་ནས་བླ་མས་རུས་བརྒྱན་སོགས་བཞེས་ནས་སྦྱིན་སྲེག་ལ་འཇུག་སྟེ། སྦྱིན་སྲེག་སྒྲུབ་མཆོད་དང་འབྲེལ་སྐབས་མདུན་བསྐྱེད་ཡོད་པའི་དབང་གིས་བདག་བསྐྱེད་ཀྱང་བསྡུ་བཀོད་མེད་པས། ལཾ་ལས་སའི་དཀྱིལ་འཁོར་སོགས་བརྗོད་མི་དགོས་ཏེ། སྦྱིན་སྲེག་གི་གཞུང་ལས་ཀུ་ཤས་རྫས་གཉིས་གཏོར་བ་ནས་བཟུང་ཞེས་གསུངས་པའི་ཕྱིར་རོ། །དེ་ནས་ལས་སྔགས་ཀྱི་རྫས་གཉིས་བསངས་ཆུས་གཏོར་ནས། ཨོཾ་བཛྲ་ཀཱི་ལི་ཀཱི་ལ་ཡ་སོགས་གཙོ་སྔགས་ཀྱི་མཐར། བདག་སོགས་སེམས་ཅན་ཐམས་ཅད་ཀྱི་ཚེ་དང་བསོད་ནམས་སོགས་ནས་དྲང་སྲོང་གི་རྫས་རྫོགས་པར་རྒྱས་པའི་གཞུང་བཞིན་བསྲངས་ཏེ། མེ་འབར་བའི་རྣམ་པར་གྱུར་པའི་དབུས་སུ་ནས་རོལ་མོ་གསུམ་བར་གདངས་བྱས། ཧཱུཾ། ཆོས་སྐུ་སྐྱེ་བ་མེད་པའི་སོགས་ནས་མངོན་རྟོགས་བསྡུས་པ་སྔར་གྱི་རྟེན་བསྐྱེད་སྐབས་བཞིན་ལས། རྟེན་རྣམས་བཅོས་རྫོགས་པའི་སྐུ་ཞེས་བསྒྱུར་བདེ། ཐབས་ཏུ་མ་བཅོས་རྫོགས་པའི་སྐུ༔ ཞེས་བསྒྱུར་བའི་ཁྱད་དོ། །ཡུམ་ཆེན་འཁོར་རྒྱལ་རྒྱས་འདེབས་མ། ནས་ཇ་བཅུ་གཅིག་པའི་ཇི་དྲིལ་བསིལ། དེ་ནས་སྤྱན་འདྲེན་མཇུག་རྟེན་བསྐྱེད་ཀྱི་སྐབས་དང་མཚུངས་པ་ལས། སྤྱན་འདྲེན་མ་རན་ཙམ་ནས་མཆོད་གཡོགས་གིས་རྟེན་གྱི་དྲུང་དུ་ཕྱིན་ཕྱག་གསུམ་འཚལ། རྟེན་མེ་ཏོག་གི་སྣོད་ལ་དར་ལམ་བཏགས་ཏེ་ཁྱེར་ཡོང་བའི་སྣ་གཞན་ཞིག་གིས་བཟུང་ལ། ཡོན་བདག་དེ་སྤོས་ཆབ་ཐོགས་ཏེ་བདུག གྲུབ་ན་གདུགས་རྒྱལ་མཚན་སོགས་སྤྱན་གཟིགས་དང༌། རྒྱ་གླིང་རོལ་ཆས་སོགས་ཐོགས་པའི་གསེར་སྦྲེངས་པ་སྒོམ་ཞྭ་གྱོན་ནས་སྣ་དྲངས་པའམ། མ་འགྲུབ་ན་གར་འཛོམས་སྐབས་དང་བསྟན་སྤྱན་འདྲེན། ཧཱུཾ། སྐྱེ་མེད་རྣམ་དག་སོགས་གདངས་རིང་དང༌། སྲིད་པ་ཕུར་པ་སོགས་བར་གདངས་བྱས་མཇུག་རྫོགས་པའི་རོལ་མོ་དང་འགྲིགས་ཏེ། བླ་མ་དང་ཐབ་ལ་གཡས་བསྐོར་ལན་གསུམ་བྱས་ཏེ་བླ་མའི་ཕྱག་གཡས་པའི་ཐེད་མེ་ཏོག་གི་སྣོན་ཕུལ་བ་བཞེས་པ་དང༌། རོལ་མོ་ཕབ་སྔགས་བརྗོད་མི་དགོས་བཅས་བཞག ཨོཾ་བཛྲ་ཀཱི་ལི་ཀཱི་ལ་ཡ་སོགས་ནས་གཙོ་བོ་སྲས་བཞི་ཁྲོ་བོ་བཅུའི་ལྷ་སྔགས་ཡོངས་རྫོགས་ཚར་རེ་རེ་བཞིན་མེ་ཏོག་ཐབ་ཏུ་ཕུལ་རྫོགས་པ་དང་ཚོགས་སིལ་རྒྱབ། འདི་ལ་ཕྱིར་འབྲང་གི་བགེགས་བསྐྲད་མི་དགོས་ཏེ། སྔར་ནས་དཀྱིལ་འཁོར་དུ་བྱོན་ཟིན་པའི་དབང་དུ་བྱས་པའི་ཕྱིར་རོ། །དེ་ནས་མེ་ཏོག་སྣོད་དེ་གཞན་ཞིག་ལ་བཞག བླ་མ་ཕྱག་རྒྱ་དང་བཅས། ཛཿཧཱུཾ་བཾ་ཧོཿ ཐབ་ཀྱི་དམ་ཚིག་པ་དང་གཉིས་སུ་མེད་པར་གྱུར། དེ་ནས་རྔ་རོལ་བཅས་བཞུགས་གསོལ། ཁྲོ་རྒྱལ་མ་ལུས་དང༌། དབང་བསྐུར་དཀྱིལ་འཁོར་གསུམ་གྱི་དང༌། ཕྱག་མཚན་སྲིད་གསུམ་གདུག་པ་སོགས་ནས་ཕབ་བཞག་རོལ་བྱ། བྱོན་སྐྱེམས་མར་ཁུ་འབུལ། ཇ་བཞེས། དེ་ནས་མཆོད་པ་ནི། ཨོཾ་ཨཱཿཧཱུཾ་པྲོཀྵ་ཎཾ་སོགས་ཆུ་བཞི་སྔོན་དུ་བཏང་ནས། རོལ་མོ་བཅས་འབར་བའི་དཀྱིལ་འཁོར་གདངས་རིང་གཉིས། བར་གདངས་ནས་རིམ་བཞིན་ཚིག་རྐང་གཉིས་པའི་ཞི་མཆོད་དང༌། ཚིག་རྐང་གཉིས་དྲག་མཆོད་རེས་མོད་བྱས་ཚིག་ཟིན་ལྟར་འབུལ་བ་དང༌། དེ་ནས་ནང་མཆོད་སྨན་གཏོར་རཀྟ་སོགས་ཀྱང་ཐབ་ཏུ་འབུལ་རྒྱུ། བཏང་དགོས་པ་དང་མི་དགོས་པ་ནི་མངའ་འབུལ་མཆོད་པའི་སྐབས་བཞིན་ནོ། །བསྟོད་པ་ཡང༌། ཕྲིན་ལས་རོལ་པའི་དུར་ཁྲོད་གདངས་རོལ་གསང་སྔགས་རྣལ་འབྱོར་མ་གདངས་རིང་གཉིས་བར་རོལ་དང་བཅས་མཇུག་ཏུ་བསྟོད་རྩལ་བཞག་རོལ་བྱའོ། །དེ་ནས་དམ་བསྒྲགས་མར་ཁུ་འབུལ་བ་ནས་བཟུང་གཙོ་བོའི་རྫས་རྫོགས་པའི་བར་བདེ་མཆོག་རྒྱས་པའི་གཞུང་བཞིན་ནོ། །གཙོ་བོ་འཁོར་གྱི་སྔགས་ཀྱི་གྲངས་དང་ལྷ་སྔགས་རྫས་ཤམ་བུ་བཅས་སྤེལ་མར་བྱ་དགོས་པ་ཡང་བདེ་མཆོག་བཞིན་ནོ། །འདོད་གསོལ་ཡང༌། བཅོམ་ལྡན་འདས་དཔལ་ཆེན་རྡོ་རྗེ་གཞོན་ནུའི་དཀྱིལ་འཁོར་ཆེན་པོའི་ལྷ་སོགས་གཞུང་བཞིན་ནོ། །དེ་ནས་ཡོན་བདག་ཀྱང་བོས་ལ་མེ་ཏོག་བཀྱེས་ཏེ། གཙོ་བོ་བདག༴ མ་འབྱོར༴ དམན་པ༴ གང་གིས༴ བཛྲ་སཏྭ་ལན་གསུམ་བརྗོད་ནས། མེ་ཏོག་ཕུལ། ཐབ་ཀྱི་ཡེ་ཤེས་པ་རྣམས་འདི་ནས་གཤེགས་ཏེ། སླར་དཀྱིལ་འཁོར་ཆེན་པོར་སྔར་བཞིན་བཞུགས་པར་གྱུར། ཞེས་པའི་མཚམས་སུ། རོལ་ཆེན་རྒྱས་པའི་ལམ་འགྲོས་སམ། །ཡང་ན་བརྡབ་བསིལ་བྱས་ཀྱང་རུང༌། དེ་སྐབས་མེ་ཏོག་གི་སྣོད་བླ་མས་བླངས་ཏེ། ཕྱག་གཡོན་པའི་ཐེད་ནས་ལས་རྡོར་ལ་གཏད་པས། སླར་བླ་མ་དང་ཐབ་ལ་ལན་གསུམ་བསྐོར་ཏེ་དར་ལམ་གསེར་སྦྲེངས་དང་བཅས་པར་སྔར་བཞིན་འགྲིགས་ཏེ་རྟེན་གྱིས་དྲུང་དུ་བསྐྱལ་ནས་ཕྱག་གསུམ་འཚལ་ལོ། །དེ་ནས་ཐབ་ཏུ་མེ་ལྷ་འཁོར་དང་བཅས་པ་གསལ་བར་གྱུར། མཆོད་པ་དང་རྫས་ལྷག་ཕུལ། ཚངས་པ་འཇིག་རྟེན་རྣམས་བསྟོད། མཆོད་ཡོན་ཕུལ། ནད་མེད་ཚེ་དང་སོགས་ཀྱིས་དངོས་གྲུབ་ལེན། ལྷག་ཆད་བསྐང༌། བདག་གི་དོན་སོགས་ནས་གཤེགས་པར་གྱུར་ཞེས་པས་སྦྱིན་སྲེག་གྲུབ་བོ། །མེ་དེའི་ཐོག་ཏུ་ལྕགས་ཀྱི་རྐང་གསུམ་བཙུགས་ཏེ་འོ་ཐུག་གི་སྣོད་བསྐྱལ་ཁ་གཅོད་རྒྱབ་པའི་སྐེ་ལ་མེ་ཏོག་གི་ཕྲེང་བ་བཏགས་པའི་སྣ་བླ་མའི་ཕྱག་ཏུ་ཕུལ་ནས། གཡས་སྐྱོང་གི་སྔགས་ནི། ཨོཾ་ཤྲཱི་ཧེ་རུ་ཀ་བིངྨ་ཧེ་བིདྱ་རཱ་ཛ་ཡ་ཧཱུཾ་ཕཊ། ཅེས་པ་བརྒྱ་བརྒྱད་ཀྱིས་བསྐོལ་ནས་སྟོང་འགྱུར་མེ་ཏོག་བསྡུ། འོ་ཐུག་བླ་མའི་སྐུ་མདུན་བསྐྱལ། རྟེན་གྱི་གཟུགས་བརྙན་མེ་ལོང་དུ་ཤར་བའི་ཞལ་དུ་ཐར་མ་ལྟ་བུས་ཕུལ་ཏེ། ཨོཾ་དཱི་བྱ་ཨནྣ་ས་མཱ་དྷི་དྷྱ་ན་པྲ་ཎ་ཡེ་སྭཱཧཱ། ཞེས་ལན་གསུམ་གྱིས་གསལ་བར་བསམ། ཨོཾ་ཧཱུཾ་ཏྲཱཾ་ཨཱཿ ཞེས་དམ་ཚིག་བསྒྲགས། ལྷག་མ་སྣོད་དུ་བླུགས་ཏེ་ཚོགས་པ་དང་ཡོན་བདག་ལ་སྐྱེ་བའི་སླད་དུ། མཆོད་བཤམས་པས་གྲལ་མཇུག་ནས་བཟུང་སྟེ། བདེ་གཤེགས་ལྷ་མ་འདི་དག་ནི། །གསོལ་ཞིང་སྡིག་པ་བྱང་བར་གྱུར། །ཞེས་བརྗོད་དོ། །དེ་ནས་ཚོགས་པས་བསོད་ནམས་འདི་ཡིས་སོགས་བསྔོ་སྨོན་བྱས་ཏེ་འོ་ཐུག་བཞེས། དེ་ནས་ཚོགས་ནས་རིམ་བཞིན་གནང་ཚོགས་ཀྱི་བྱིན་རླབས་ནས་ཇ་བཅུ་གཉིས་པའི་ཇི་དྲི་བསིལ། བསྐང་གསོའི་འགོར་ཇ་བཞེས། དེ་ནས་བསྐང་བ་དང་བཟློག་པ་ཟིན་ནས་བཤགས་པའི་བར་གདངས་ནས་བླ་མ་རྗེ་བཙུན་པའི་འབྲུ་བཏང་རོལ་མོ་བཞག་རོལ་བྱ། བླ་མས་ས་དབུ་སྒོམ་དང་རྡོར་དྲིལ་བཞེས། རྟེན་བསྒྱུར་བ་ནི། མདུན་གྱི་རྟེན་བཅོམ་ལྡན་འདས་དཔལ་རྡོ་རྗེ་གཞོན་ནུའི་དཀྱིལ་འཁོར་དུ་གསལ་བ་འོད་དུ་ཞུ་ནས་རྟེན་རང་རང་སོ་སོ་དང་ཁང་བཟང་གི་རྣམ་པར་གྱུར། ཞེས་སམ་ཡང་ན་གཙུག་ལག་ཁང་དང་གསུང་རྟེན་སོགས་སོ་སོའི་སྐབས་དེ་དང་དེའི་རྣམ་པར་བསྒྱུར་དགོས། ཡང་རབ་ཏུ་གནས་བྱའི་རྟེན་ཕུར་པའི་སྐུའམ་ཐང་ཀ་འབའ་ཞིག་ལ། གནས་བྱེད་ཆོ་ག་ཡང་ཕུར་པས་བྱེད་ན་རྟེན་བསྒྱུར་མི་དགོས་ཏེ། རྟེན་སྐྱེད་སོར་བཞག་རྣམ་པའི་དོན་གྲུབ་ཟིན་པའི་ཕྱིར་རོ། །དེས་མཚོན་ཏེ་ཆོ་ག་གཞན་ཡང་ཤེས་པར་བྱའོ། །བླ་མ་རྗེ་བཙུན་པ་དང་དཀོན་མཆོག་རིན་ཆེན་ཐམས་ཅད་དང༌། ཡི་དམ་མཁའ་འགྲོ་ཆོས་སྐྱོང་བའི་སྲུང་མ་ཐམས་ཅད་ཀྱི་བཀའ་བདེན་པ་དང༌། བདེན་པ་ཆེན་པོའི་བྱིན་གྱིས་རློབས་ཀྱིས། བདག་རྡོ་རྗེ་འཛིན་པས་རབ་ཏུ་གནས་པར་བྱས་པའི་རྟེན་འདི་རྣམས་འགྲོ་བ་སེམས་ཅན་ཐམས་ཅད་ཀྱི་ཕྱག་གི་གནས་མཆོད་པའི་རྟེན་དུ་ནས་སྤྲུལ་པ་སྐུའི་མཛད་པ་མངོན་སུམ་དུ་མཛད་པར་གྱུར་ཅིག ཞེས་ལན་གསུམ་ཀ་སྐུ་གསུང་ཐུགས་ཞེས་བསྒྱུར། འགྲོ་བའི་དོན་ལ་འཁོར་བ་ཇི་སྲིད་དུ་གནས་པར་སངས་རྒྱས་ཐམས་ཅད་ཀྱིས་བྱིན་གྱིས་བརླབ་པར་གྱུར། དེ་ནས་གཙུག་ལག་ཁང་སོགས་རྟེན་ཆེ་བའི་རིགས་ལ་བླ་མ་བཞེས་ནས་ཡོན་བདག་དང་བླ་མ་གཉིས་ཀས་རྟེན་གྱིས་གདན་ཁྲི་ནས་བཟུང་མེ་ཏོག་ཕྲེང་བ་ཕུལ། དེ་མིན་བླ་མ་དང་ཡོན་བདག་ལ་མེ་ཏོག་ཕྲེང་བ་སོ་སོར་གཏད་དེ། ཇི་སྲིད་མེ་དང་ཆུ་དང་ནི། །རླུང་གི་བསྐལ་པས་འཇིག་བར་དུ། །བདག་ཅག་བསོད་མས་སྤེལ་བ་དང༌། །སེམས་ཅན་ཀུན་གྱི་དོན་གྱི་ཕྱིར། །ཇི་ལྟ་རྫོགས་པའི་སངས་རྒྱས་རྣམས། །དགའ་ལྡན་གནས་སུ་རབ་བཞུགས་ནས། །ལྷ་མོ་སྒྱུ་འཕྲུལ་ལྷུམས་ཞུགས་ལྟར། །དེ་ལྟར་འདིར་ནི་བཞུགས་སུ་གསོལ། །བདག་སོགས་སེམས་ཅན་དོན་དུ་ནི། །བྱང་ཆུབ་སེམས་ནི་ཡོངས་འཕེལ་ཕྱིར། །མེ་ཏོག་ལ་སོགས་འདི་བཞེས་ཏེ། །མགོན་པོ་འདིར་ནི་རྟག་བཞུགས་མཛོད། །ཅེས་ལན་གསུམ་ནས་མེ་ཏོག་ཕུལ། དེ་ནས་འཁྱིལ་སྔགས་ལན་གསུམ་གྱིས་རྟེན་གྱི་འོག་བར་སྟེང་གི་ཆ་གསུམ་ལ་རྡོ་རྗེ་གསོར་ཞིང་ལན་གསུམ་དུ་བསྐོར་ཏེ་བཀོད། དེ་ནས་དྲིལ་བསིལ། གདངས་ཐབས་ཤེས་མས་གབ། མི་བསྐྱོད་རྡོ་རྗེ་ཡེ་ཤེས་ཆེ། །རྡོ་རྗེ་དབྱིངས་ནས་མཁས་པ་ཆེ། །རྡོ་རྗེ་གསུམ་མཆོག་དཀྱིལ་འཁོར་གསུམ། །རྡོ་རྗེ་དབྱིངས་ཁྱོད་ཕྱག་འཚལ་བསྟོད། །རྣམ་པར་སྣང་མཛད་དག་པ་ཆེ། །རྡོ་རྗེ་ཞི་བ་དགའ་བ་ཆེ། །རང་བཞིན་འོད་གསལ་མཆོག་གི་མཆོག །སྟོན་མཛད་རྡོ་རྗེ་ཁྱོད་ཕྱག་འཚལ། །རིན་ཆེན་རྒྱལ་པོ་ཤིན་ཏུ་ཟབ། །རྡོ་རྗེ་ནམ་མཁའ་དྲི་མ་མེད། །རང་བཞིན་དག་པ་གོས་པ་མེད། །རྡོ་རྗེ་སྐུ་ཁྱོད་ཕྱག་འཚལ་ལོ། །རྡོ་རྗེ་བདུད་རྩི་རྒྱལ་པོ་ཆེ། །མི་རྟོག་ནམ་མཁའི་རྡོ་རྗེ་འཛིན། །ས་དང་ཕ་རོལ་ཕྱིན་པ་བརྙེས། །རྡོ་རྗེའི་གསུངས་ཁྱོད་ཕྱག་འཚལ་ལོ། །དོན་ཡོད་རྡོ་རྗེ་རྫོགས་སངས་རྒྱས། །བསམ་པ་ཐམས་ཅད་ཡོངས་རྫོགས་ཅན། །དག་པའི་ངོ་བོ་ཉི་ལས་བྱུང༌། །རྡོ་རྗེ་སེམས་དཔའ་ཁྱོད་ཕྱག་འཚལ། །དེ་ནས་སྒོམ་ཞྭ་དྲངས་ཡེ་དྷརྨ་ཤི་ཤུ་རྩ་གཅིག་གིས་བཀྲ་ཤིས་འབྲུ་ལ་སྔགས་ཞུ། རོལ་ཆས་བཀྲམ། ཚོགས་པ་ལ་འབྲུ་བཀྱེས་ནས། ཨོཾ་བདེ་ལེགས་རྒྱ་མོ་སོགས་བཀྲ་ཤིས་རྒྱས་པ་གདངས་དང་བཅས། ཕུན་སུམ་ཚོགས་པ་དང་སྟོན་མཆོག་དམ་པ་གོང་འོག་བརྗེ་སྲོལ། འབྲུ་སླར་རྒྱུགས་མི་དགོས། བསྟན་པ་ཡུན་རིན་གནས་པའི་བཀྲ་ཤིས་ཤོག །ཨོཾ་སུ་པྲ་ཏིཥྛ་བཛྲ་ཡེ་སྭཱཧཱ། ལན་གསུམ་ནས་རོལ་ཆེན་ཚར་གསུམ་ཕབ། ས་ལམ་འགྲོས་སམ་བཞི་འགྲོས་ལེན། ཡང་ཁང་བཟང་གསར་པ་སོགས་ལ་བཀྲ་ཤིས་མངའ་གསོལ་རྒྱས་པས་བྱེད་ན་ཚོགས་པ་ཡར་བཞེངས། གྲལ་འགྲིགས་ཚར་བ་དང་སུ་པྲ་ཏིཥྛ་བརྗོད་ནས་རོལ་ཆེན་ཕབ། ཀླུ་གར་རོལ་མོ་སོགས་བཀྲ་ཤིས་པའི་བྱ་བྱེད་གང་ཡང་ཕུན་སུམ་ཚོགས་པར་བྱེད་པ་ནི་རབ་གནས་ཡང་དག་པར་གྲུབ་པའི་མཚམས་སྦྱོར་ཡིན་པས་རྟེན་འབྲེལ་གང་ལེགས་འགྲིགས། གྲུབ་ན་ཞབས་བྲོ་སོགས་ཀྱིས་སྣ་དྲངས་ཏེ་དར་འཕན་རྒྱལ་མཚན་སོགས་མཆོད་རྫས་ཐོགས་པ་རྣམས་དང༌། དུང་དང་གླིང་རྔ་རོལ་སོགས་གྲལ་ཕྱེད་ཕྱིས་སུ་བྱེད་པའི་དབུས་སུ་མཆོད་དཔོན་གྱི་འབྲུའི་སྣོད་དང་ཡོན་བདག་གིས་སྤོས་ཆབ་བཟུང་བླ་མས་མེ་ཏོག་འཐོར་བཞིན་དུ་བྱོན་ནས་ཁང་བཟང་གི་ཕྱི་ནང་ཐམས་ཅད་མེ་ཏོག་སིལ་མས་ཁྱབ་པར་བྱས་སླར་ནང་དུ་བྱོན་པའམ། དེ་ལྟར་མ་གྲུབ་ན་བླ་མ་ཁོ་ནས་བཞེངས་ཏེ་ཁང་བཟང་ལ་ཕྱག་འབྲུ་གན་ནས་སླར་བྱོན་པ་དང༌། རོལ་ཆེན་ལན་གསུམ་ཕབ་པའི་ཕྱི་མ་རྩལ་ཆེན་ནས་རིམ་གྱིས་ཕབ་བཞག་རོལ་བྱའོ། །སླར་གདན་ལ་བཞུགས་ནས། ཆོས་སྐྱོང་དང་གཞི་བདག་བསྒོ་བ་ནི། རང་གི་སྙིང་ག་ནས་འཕྲོས་པའི་འོད་ཟེར་གྱིས་དཔལ་ཡེ་ཤེས་ཀྱི་མགོན་པོ་ཕྱག་བཞི་པའི་ཐུགས་གསུང་སྐུའི་དཀྱིལ་འཁོར་གྱི་འཁོར་ལོ་མདུན་གྱི་ནམ་མཁར་བཛྲ་ས་མཱ་ཛཿ གཏོར་མ་བདུད་རྩི་སྦྲན། ཨོཾ་ཨཱཿཧཱུཾ་ལན་གསུམ་གྱིས་བྱིན་གྱིས་བརླབས། ཤ་ས་ན་སོགས་ལན་གསུམ། ཨོཾ་ཀ་ཀ་སོགས་ལན་གསུམ། ཨ་ཀ་རོ་སོགས་ལན་གསུམ་གྱིས་གཏོར་མ་འབུལ། སྙིང་གའི་ཧཱུཾ་ཡིག་གི་འོད་ཟེར་གྱིས་བྱེ་བྲག་གི་སའི་བདག་པོ་ཨ་ཀརྵ་ཡ་ཿབྷུ་མི་པ་ཏི་ས་པ་རི་ཝ་རི་ཨོཾ་ཀ་རོ་ལན་གསུམ་གྱིས་བསྔོ། གཉིས་ཀའི་འདོད་གསོལ་ནི། འགྲོ་བ་སེམས་ཅན་དོན་སླད་དུ། །བདེ་གཤེགས་རྣམས་ནི་བཞུགས་གྱུར་གྱི། །བདག་དང་གཞན་གྱི་དོན་གྱི་ཕྱིར། །སྤྲུལ་པའི་གཟུགས་བརྙན་བསྲུང་བར་མཛོད། །ཅེས་བརྗོད་པས་འབྲུ་འཐོར། དེ་ནས་གསང་བདག་བསྒོ་བ་ནི། སྙིང་ཁའི་ཧཱུཾ་ཡིག་གི་འོད་ཟེར་གྱི་ལྕང་ལོ་ཅན་གྱི་ཕོ་བྲང་ནས་གསང་བའི་བདག་པོ་ཕྱག་ན་རྡོ་རྗེ་འཁོར་དང་བཅས་པ་སྐད་ཅིག་གིས་བཛྲ་ས་མཱ་ཛཿཨོཾ་བཛྲ་ཨརྒྷཾ་པྲ་ཏིཙྪཾ་སྭཱཧཱ། དེ་བཞིན་དུ། པུཥྤེ་ནས་ཤཔྟའི་བར་གྱིས་མཆོད་ཚོགས་སིལ་བྱ། འདོད་གསོལ་ནི། བདེ་བར་གཤེགས་པའི་སྤྲུལ་པའི་སྐུ་བསྲུང་བར་ཞལ་གྱིས་བཞེས་པས་ཇི་སྲིད་བཅོམ་ལྡན་འདས་བཞུགས་ཀྱི་བར་དུ་བསྲུང་བར་མཛད་དུ་གསོལ། ཞེས་འབྲུ་གཏོར། ཇ་བཅུ་གསུམ་པ་གྲོ་མ་འདིར་བཞེས། གཙོ་བོའི་བསྔོ་བ་ཡང་སྐབས་འདིར་ཞུ། བསྔོ་བའི་ཡོན་བཤད་འཆད་པར་སྤྲོ་ན་ཁོ་བོས་བྱས་པ་ཟུར་དུ་ཡོད་པས་གནང་བར་ཞུ། དེ་ནས་དར་བཏགས་ཏེ་ཡོན་བདག་བསྒོ་བ་ནི། གདན་བཟང་པོ་བཤམས་མདུན་དུ་ལྕོག་རྩེའི་ཁར་ཐ་ལི་ལྟ་བུ་འབྲུས་བཀང་བའི་དབུས་སུ་བུམ་པ་བཅུད་ལྡན་ཤིང་འབྲས་བུ་ཅན་གྱིས་ཁ་རྒྱན་དང་བཅས་པ་བཀོད། དེ་ནས་བླ་མས་ཡོད་བདག་ལ་ཆོས་བཤད་རྒྱས་པར་བྱས་ན་ཁོ་བོས་བྲིས་པ་ཟུར་ཡོད་པ་དེ་བཞིན་དུ། བསྡུས་པ་བྱེད་ན་འདི་ལྟར་བསྒོ་སྟེ། འོ། ཡོན་གྱི་བདག་པོ་ཁྱོད་ཀྱིས་བསམ་སྦྱོར་རྣམ་པར་དག་པའི་སྒོ་ནས། བདེ་བར་གཤེགས་པའི་སྐུ་གསུང་ཐུགས་ཀྱི་རྟེན་རྣམས་དང༌། ད་བཞུགས་པའི་གནས་གཙུག་ལག་ཁང་ངམ་ཁང་བཟང་མཆོད་ཁང་སོགས་རྟེན་བརྟེན་པར་བཅས་པ་ཕུན་སུམ་ཚོགས་པར་བསྒྲུབས་པ་འདི་ནི། ཕྲལ་དང་ཡུན་གྱི་ཕན་བདེ་མ་ལུས་པར་འབྱུང་བའི་གཞི་མ་བསོད་ནམས་ཀྱི་ཞིང་བླ་ན་མེད་པར་གྲུབ་པ་ཡིན་པས། དེ་ལ་གུས་པ་དང་སྲི་ཞུ་ཡང་དག་གི་སྒོ་ནས་མཆོད་དགོས་པ་ནི་རབ་གནས་གཞུང་ལས། ཁྱོད་ཀྱི་ང་ལ་གང་གསོལ་བའི། །སྐུ་གཟུགས་ལ་སོགས་ཁྱད་པར་དུ། །ཇི་ལྟར་གསུངས་པ་ཇི་བཞིན་དུ། །དེ་དག་དོན་ནི་ངེས་བྱས་ཏེ། །དེ་རྣམས་དོན་ནི་གྲུབ་ཟིན་གྱིས། །ཅི་བདེར་བ་ནི་མཆོད་པར་བགྱི། །ཞེས་རབ་གནས་མཁན་པོས་ཡོན་བདག་ལ་བསྒོ་བ་གསུངས་པ་ལྟར། དེང་འདིར་རབ་ཏུ་གནས་པའི་ཚུལ་བཟང་པོ་དྲུག་ལྡན་གྱི་སྒོ་ནས་ཡང་དག་པར་གྲུབ་ཟིན་པའི་རྟེན་འདི་ཉིད་ལྷ་དང་བཅས་པའི་འཇིག་རྟེན་གྱི་ཕྱག་གི་གནས་མཆོད་པའི་ཡུལ་དུ་གྱུར་པ་ལགས་པས། དེ་ཕྱིན་ཆད་རྒྱུན་དུ་མཆོད་པའི་ཡོ་བྱད་ཅི་འབྱོར་གྱིས་མཆོད་པ་དང༌། ཁྱད་པར་ད་ནས་ཞག་བདུན་གྱི་བར་དུ་མཆོད་པ་རྒྱུན་མི་ཆད་པར་མཛད་དགོས་པ་དགོངས་ཡུལ་དུ་བཅགས་པར་ཞུ་བ་དང་ཆབ་ཅིག མཐའ་རྟེན་དུ་རྟེན་དང་ཡོན་བདག་ལ་བཀྲ་ཤིས་པའི་དོན་དུ་མངའ་གསོལ་ཞིང༌། ཆེ་བའི་ཡོན་ཏན་ལ་དམིགས་ཏེ་རྫས་བརྒྱད་གཏད་པའི་ཕྱག་སྲོག་ཡོད་པས། ཐོམ་མར་ཡོན་གྱི་བདག་པོ་ཉིད་ཐ་མལ་པའི་རྣམ་པ་སྤངས་ཏེ་ལྷག་པའི་ལྷ་ཅི་རིགས་པར་བསྐྱེད་དགོས་པ་ལས། ད་ལམ་འདིར་དཀྱིལ་འཁོར་གྱི་གཙོ་བོ་དཔལ་ལྡན་རྡོ་རྗེ་གཞོན་ནུ་ཡབ་ཡུམ་གྱི་སྐུར་བསྐྱེད་པ་ཡིན་པས། དེ་ལྟ་བུའི་སྤྱན་དམིགས་གསོལ་འདེབས་མཛད་པར་ཞུ། ཞེས་བརྡ་སྦྱར་ལ་ལས་ཆུས་གཏོར། ཨ་མྲྀ་ཏས་བསངས། སྭ་བྷཱ་ཝས་ཡོན་གྱི་བདག་པོ་སྦྱངས། སྟོང་པའི་ངང་ལས། ཡོན་བདག་མ་བཅོས་རྫོགས་པའི་སྐུ༔ དཔལ་ཆེན༴ མཐིང་ནག༴ ཞབས་བཞི༴ གཡས་དཀར༴ རིགས་ལྔའི༴ སྤྱན་དགུ༴ ཞལ་གདངས༴ གཡས་གཉིས༴ གཡོན་གཉིས༴ མཐའ་གཉིས༴ དུར་ཁྲོད༴ ཡུམ་ཆེན༴ མཐིང་སྐྱ༴ གཡས་པ༴ གཡོན་པ༴ ཐབས་དང་ཤེས་རབ་སྦྱོར་བར་བསྐྱེད༔ དཀྱིལ་འཁོར་གསུམ་གྱིས་གནས་གསུམ་ལས་འོད་ཟེར་འཕྲོས། འོག་མིན་དང་ཕྱོགས་བཅུའི་ཞིང་ནས་རྡོ་རྗེ་ཕུར་པའི་ལྷ་ཚོགས་ཞི་ཁྲོ་རབ་འབྱམས་སྐུ་གསུང་ཐུགས་ཀྱི་རྣམ་འགྱུར་བསམ་གྱིས་མི་ཁྱབ་པ་ཁ་བ་བུ་ཡུག་འཚུབ་པ་ལྟ་བུར་བྱོན་ནས་ཡོན་གྱི་བདག་པོ་ལ་ཐིམ་པར་གྱུར། དེ་ནས་རྫས་བརྒྱད་རྣམས་བླ་མའི་སྐུ་མདུན་ཕུལ། སྭ་བྷཱ་ཝས་རྫས་རྣམས་སྦྱངས། སྟོང་པའི་ངང་ལས། ཨོཾ་ལས་བྱུང་བའི་བཀྲ་ཤིས་པའི་རྫས་རྣམས་མི་མཐུན་པའི་ཕྱོགས་ཐམས་ཅད་སེལ་ཞིང་བདེ་ལེགས་ཕུན་སུམ་ཚོགས་པར་བྱེད་པའི་ནུས་མཐུ་ཅན་གྱི་གྲུབ་པའི་རྫས་སུ་གྱུར། དེ་ནས་བླ་མས་རྫས་རྣམས་རིམ་པར་ཐོགས་ཏེ། སྔོན་བཅོམ་ལྡན་འདས་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་ཤཱཀྱ་ཐུབ་པ་ལ་གཟུགས་ཀྱི་ལྷ་མོ་འོད་འཆང་མས་མེ་ལོང་ཕྱག་ཏུ་ཕུལ་བས་བཀྲ་ཤིས་པའི་རྫས་བྱིན་གྱིས་བརླབས་པ་ལྟར། དེང་འདིར་བདེ་བར་གཤེགས་པའི་སྐུ་གསུང་ཐུགས་ཀྱི་རྟེན་རྣམས་དང༌། གཙུག་ལག་ཁང་ངམ་རྣམ་པར་རྒྱལ་བའི་ཁང་བཟང་རབ་ཏུ་གནས་པར་བྱེད་པ་འདི་ཉིད་བཀྲ་ཤིས་ཤིང་བྱིན་ཆེ་བས། འཁོར་བ་ཇི་སྲིད་དུ་འགྲོ་བའི་དོན་ཁྱད་པར་ཅན་གྲུབ་པ་དང༌། བདག་ཅག་ཡོན་མཆོད་འཁོར་དང་བཅས་པ་རྣམས་མི་མཐུན་པའི་མཐའ་བདག་ཞི་ཞིང༌། སྲིད་ཞིའི་ལེགས་ཚོགས་མ་སྨད་པས་ཡུན་དུ་འཚོ་ཞིང་བཞེས་པའི་སླད་དུ་མེ་ལོང་གི་རྫས་ཕུལ་བ་ལ་བརྟེན་ནས། ཞེས་པའི་མཚམས་སུ་ཐམས་ཅད་མཐུན་འགྱུར་གྱི་ཚུལ་དུ། བཀྲ་ཤིས་པར་གྱུར་ཅིག་ཅེས་མེ་ཏོག་གཏོར། ཚོགས་པས་བཀྲ་ཤིས་གདངས་བཅས། མེ་ལོང་ཡེ་ཤེས་སོགས་བརྗོད་ནས་རྟེན་ལ་འབུལ་ཚུལ་བྱེད་ནས་ཡོན་བདག་ལ་གཏད་དོ། །དེས་ཀྱང་སྤྱི་བོར་འཇོག་སྟེ་བུམ་པའི་མདུན་ནས་གཡས་བསྐོར་དུ་བཀོད། དེ་བཞིན་དུ་གཟུགས་ཀྱི་ལྷ་མོའི་ཚབ་ཏུ། གཉིས་འཐུང་གི་དབང་པོས་སྲུང་གིས་བུས་འགིའུ་ཝང་ཕྱག་ཏུ་ཕུལ་སོགས་དང༌། འགིའུ་ཝང་དུ་དུག་གསུམ་སོགས་སོ། །ཁྱིམ་བདག་བཟང་སྐྱོང་གིས་ཞོ་སོགས་དང༌། ཞོ་ནི་ཀུན་གྱི་སོགས་སོ། །བྲམ་ཟ་ཀུན་དྷ་ལིས་རྩྭ་དཱུར་བ་སོགས་དང༌། དཱུརྦས་ཚེ་ནི་སོགས་སོ། །ནགས་ཚལ་གྱི་ལྷ་མོས་ཤིང་རྟོགས་བིལ་བ་སོགས་དང༌། བིལ་ཝ་རྒྱུ་རྐྱེན་སོགས་སོ། །སྐབས་གསུམ་བདག་པོ་མཆོད་སྦྱིན་བརྒྱ་པ་དུང་དཀར་པོ་གཡས་འཁྱིལ་བ་སོགས་དང༌། ནོར་འཛིན་གྱི་བདག་མོའམ་ས་ཡི་ལྷ་མོ་བརྟན་མས་ལི་ཁྲི་སོགས་དང༌། ལི་ཁྲི་དམར་པོ་སོགས་སོ། །མཐུ་སྟོབས་ཀྱི་བདག་པོ་ཕྱག་ན་རྡོ་རྗེས་གྲུབ་པའི་རྫས་ཡུངས་ཀར་ཕྱག་ཏུ་ཕུལ་བས་སོགས་དང༌། ཡུངས་ཀར་རྡོ་རྗེས་སོགས་སོ། །གཞན་ཡང་རྒྱལ་སྲིད་སྣ་བདུན་སོགས་ཙཀླི་ཡོད་ན་བཤད་པ་ནི་ཁོ་བོས་ཟུར་དུ་བཀོད་དེ་ཡོད་པས་དེ་བཞིན་བྱེད་ན། འཛམ་བུའི་གསེར་ལས་སོགས་ལ། འཁོར་ལོ་རིན་ཆེན་དམ་པས་ཤིས་གྱུར་ཅིག །སོགས་བསྒྱུར་ཏེ་གཏད་དོ། །གང་ལྟར་ཡང་མཇུག་ཏུ་བཀྲ་ཤིས་ཀྱི་མཐའ་རྟེན་ནས་སིལ་སྙན་གྱི་མཆོད་མཇུག་གི་ཚུལ་དུ་བརྡབ་སིལ་བསྡུས་ཙམ་ཞིག་བྱེད་ན་རབ་གནས་གྲུབ་པའི་དགའ་སྟོན་དུ་འཐད་པར་མཐོང་ངོ༌། །དེ་ནས་གཞུང་ཆོག་ལ། ལྷག་གཏོར། བསྐུལ། བསྟན་མ་ནས་ཇ་བཅུ་བཞི་པའི་ཇི་དྲིལ་བསིལ། བྲོ་བརྡུང༌། གཡང་ཁུག་འགོར་ཇ་བཞེས། གཡང་ཁུ་ཟིན་ནས་གཏོར་གཤེགས་སྐབས་ཆོས་སྐྱོང་གཞི་བདག་གི་གཏོར་མ་ཡང་ཕྱིར་གཤེགས། ཚེ་འགུགས་ནས་བཀྲ་ཤིས་ཇའི་ཇ་དྲིལ་བསིལ། མཆོད་མཇུག་རྒྱབ་ནས་ཇ་བཞེས། དེ་ནས་དངོས་གྲུབ་བླང་བ་དང་སྨོན་ལམ་གྱི་མཐར། མདུན་བསྐྱེད་ཀྱི་ཡེ་ཤེས་པ་རྣམས། ཕྱག་རྒྱ་བཅས། འདིར་ནི་གཟུགས་དང་སོགས་ཀྱི་བསྡུ། དེའི་རྗེས་སུ་བདག་བསྐྱེད་ཀྱི་དཀྱིལ་འཁོར་བསྡུ་བ་ནི། ཧཱུཾ། སྣང་སྲིད་སྣོད་བཅུད་སོགས་ནས་དགེ་བ་བསྔོ། སྨོན་ལམ་དང༌། བཀྲ་ཤིས་རྒྱས་པ་བཅས་པས་དངོས་གཞི་ཆོ་གའི་རིམ་པ་རྣམས་ལེགས་པར་བཀྲལ་ཏེ་བཤད་ཟིན་ཏོ།། ༈ །།སླར་སྨྲས་པ། དེང་སང་གྲོང་ཆོག་མཁན་རྣམས་ཚིག་སྐམ་གྱི། །ལག་ལེན་ཁོ་ནར་ཡོན་ཏན་ཕུལ་གཏད་དེ། །དུང་དང་རྒྱ་གླིང་ཆོ་གའི་སྤྲོས་པ་ཙམ། །གཙོ་བོར་བྱེད་པས་རབ་གནས་ག་ལ་གྲུབ། །སྣང་བ་ཡེ་ཤེས་རོལ་པར་མ་ཤེས་པའི། །གང་ཟག་གིས་ནི་རྟེན་དང་ཡེ་ཤེས་པ། །ཇི་སྲིད་སོ་སོར་འཛིན་པ་དེ་སྲིད་དུ། །ཡང་དག་དོན་གྱི་རབ་གནས་གྲུབ་པ་མེད། །ཅིར་སྣང་རིག་པའི་ཆོ་འཕྲུལ་དུ་ཤེས་ན། །རྟེན་སྣང་དེ་རང་ཆོས་སྐུར་ཤར་བའི་མོད། །ཡེ་ཤེས་མ་བཙལ་ལྷུན་གྲུབ་གནས་པ་ལས། །མི་འདའ་བ་ལ་རབ་ཏུ་གནས་ཞེས་འདོད། །དེ་འདྲ་ལྟ་ཞོག་ཕྱག་ལེན་ཡང༌། །འཁྲུལ་མེད་ཡང་དག་མཛད་པ་དཀོན་པས་ན། །ཕྱག་སྲོལ་བཟང་པོ་ནུབ་ལ་མ་བཟོད་པར། །ཟིན་བྲིས་བྲན་རིག་འགུགས་པའི་ལྕགས་ཀྱུ་བསྐྲུན། །འདི་ལ་བློ་ལྡན་དོན་གཉེར་ཅན་རྣམས་ཀྱི། །ལེགས་བཟུང་ཕུན་ཚོགས་ཡོན་ཏན་འགུགས་བྱེད་ན། །བདེ་ལེགས་ཀུན་འབྱུང་དགེ་བའི་སྣང་བ་འདིས། །འཇིག་རྟེན་ཀུན་ཏུ་གསལ་ཞིང་ཁྱབ་གྱུར་ཅིག། །།ཅེས་རབ་གནས་ཀྱི་ཟིན་བྲིས་དྲན་རིག་འགུགས་པའི་ལྕགས་ཀྱུ་ཞེས་བྱ་བ་འདིའང་རང་དང་རིང་དུ་འབྲེལ་བའི་སློབ་མ་སངས་རྒྱས་རྡོ་རྗེའི་ངོར་ཤཱཀྱའི་བཙུན་པ་དགེ་འདུན་རིན་ཆེན་དུ་འབོད་པའི་འདུ་ཤེས་གསུམ་པ་དེས་སྤ་གྲོ་ཀུན་གླིང་ཆོས་ཀྱི་དགའ་ཚལ་དུ་བྲིས་པ་དགེ་ལེགས་སུ་གྱུར་ཅིག། །།དགེའོ། །